Tiada keperluan tutup sekolah di Negeri Sembilan

SEREMBAN, 25 April - Tiada keperluan bagi menutup sesi persekolahan secara bersemuka di Negeri Sembilan buat masa ini.

Menurut Menteri Besar Negeri Sembilan, Datuk Seri Aminuddin Harun, penularan kes positif COVID-19 di negeri itu masih terkawal dan hanya sekolah yang terlibat sahaja perlu ditutup buat sementara waktu.

Dalam pada itu, ibu bapa dimohon untuk tidak menghantar anak mereka ke sekolah jika terdapat gejala penularan kes jangkitan COVID-19.

Datuk Seri Aminuddin menyatakan demikian pada Majlis Berbuka Puasa di Seremban.

Terdahulu, Sekolah Menengah Kebangsaan Seremban 2 diarah tutup sehingga 29 April ini oleh Pejabat Kesihatan Daerah Seremban selepas terdapat pengesanan 17 kes positif di sekolah berkenaan.

Selain itu, seramai 179 individu termasuk pelajar Sekolah Menengah Agama Persekutuan Labu pula telah dikuarantin di pusat kuarantin Institut Aminuddin Baki dan Akademi Kepimpinan Pendidikan Tinggi, Nilai berikutan terdapat tiga kes positif COVID-19.


Siasatan Fahmi Reza: KKMM tidak campur tangan

KUANTAN, 25 April - Kementerian Komunikasi dan Multimedia tidak akan mencampuri siasatan terhadap aktivis Fahmi Reza sebaliknya menyerahkan kepada kebijaksanaan polis melakukan siasatan.

Menterinya Datuk Saifuddin Abdullah berkata siasatan dibuat ekoran terdapat laporan polis berhubung hantaran aktivis itu di media sosial yang didakwa melibatkan Raja Permaisuri Agong Tunku Hajah Azizah Aminah Maimunah Iskandariah.

Datuk Saifuddin menegaskan kerajaan Perikatan Nasional sentiasa menyokong dan menegakkan kebebasan media termasuk di media sosial.

Namun pada masa sama terdapat undang-undang sedia ada yang mengawal perkara tertentu seperti penyebaran berita palsu dan hasutan.

Beliau menasihatkan orang ramai supaya berhati-hati apabila membuat hantaran di media sosial kerana mungkin sensitif dari segi budaya, agama dan sebagainya.

Dalam perkembangan lain, Datuk Saifuddin berkata Perbadanan Kemajuan Filem Nasional Malaysia (Finas) turun padang dalam usaha mengurangkan birokrasi pemohonan dana Pakej Ransangan Industri Kreatif Malaysia (PRISMA).

Tempoh permohonan boleh dipercepatkan dalam tempoh tiga minggu berbanding tiga bulan sebelum ini selain dapat menyalurkan dana berkenaan terus kepada penerima sasar.


Malaysia-Vietnam: Tingkat kerjasama sedia ada, teroka bidang baharu

JAKARTA, 24 April- Sempena Mesyuarat Khas Pemimpin Persatuan Negara-negara Asia Tenggara (ASEAN), Perdana Menteri, Tan Sri Muhyiddin turut mengadakan pertemuan dua hala dengan Perdana Menteri Vietnam yang baharu, Pham Minh Chinh.

Kedua-dua pemimpin bersetuju untuk meningkatkan kerjasama sedia ada, di samping meneroka beberapa bidang baharu yang berpotensi.  Isu Laut China Selatan turut disentuh oleh kedua-dua pemimpin itu. Malaysia-Vietnam berpendirian sama dalam perkara terbabit serta bersetuju hal berkaitannya diselesaikan menerusi rundingan.  Pham dipilih oleh Majlis Nasional Vietnam sebagai Perdana Menteri yang baharu pada 5 April lalu.


COVID-19: 2,717 kes positif baharu

KUALA LUMPUR, 24 April- Selangor masih mencatatkan kes baharu tertinggi hari ini, dengan 768 kes, diikuti Sarawak 570, dan Kelantan 518 kes.

Jumlah kes baharu hari ini 2,717 mengatasi kes sembuh 2,292.

Ia sekaligus menjadikan jumlah kes aktif, meningkat kepada 22,926.Terdapat 11 kes kematian turut dilaporkan, menjadikan jumlahnya 1,426.


COVID-19: 10 kluster baharu dikesan

KUALA LUMPUR, 24 April- 10 kluster baharu dikenal pasti hari ini.Tujuh daripadanya kluster tempat kerja, manakala dua kluster komuniti dan satu kluster sekolah.

Bagi kluster tempat kerja, dua dikesan di Selangor iaitu Kluster Jalan Abdul Karim dan Kluster Jalan Melor.Kluster itu turut dikesan di Perak, iaitu Kluster Lebuh Ipoh-Lumut dan Kluster Jalan Datoh. Tiga lagi kluster tempat kerja dikesan di Pulau Pinang, Terengganu dan Pahang.Masing-masing merupakan Kluster Tingkat Mak Mandin, Kluster D'Lahar, dan Kluster Desa Mawar.Selain itu, dua kluster komuniti dikenal pasti di Perak iaitu Kluster Jalan Kolam manakala di Sabah, Kluster Dambai Inanam.Satu kluster pendidikan pula dikesan di Wilayah Persekutuan Kuala Lumpur iaitu Kluster Jalan St Thomas. Sehingga kini, 1,231 kluster telah tamat termasuk 12 kluster hari ini.


Junta Myanmar digesa hentikan keganasan terhadap orang awam

JAKARTA, 24 April- Malaysia mengemukakan tiga cadangan bagi menyelesaikan krisis politik Myanmar yang telah meragut lebih 700 nyawa.

Cadangan dikemukakan Perdana Menteri, Tan Sri Muhyiddin Yassin sewaktu Pertemuan Pemimpin-Pemimpin Persatuan Negara-negara Asia Tenggara (ASEAN) di Sekretariat ASEAN, Jakarta.

Junta Myanmar digesa menghentikan segera pembunuhan dan keganasan terhadap orang awam.

Selain itu, semua tahanan politik dibebaskan segera tanpa sebarang syarat.

Cadangan ketiga, benarkan Pengerusi dan Setiausaha Agung ASEAN mendapatkan akses ke negara itu.

Dalam ucapan intervensinya, Tan Sri Muhyiddin menegaskan, kejayaan usaha ASEAN terhadap Myanmar sangat bergantung kepada kesediaan Tatmadaw untuk bekerjasama.


Penunggang motosikal maut, rakan parah

KEMAMAN, 24 April- Kegembiraan berbuka puasa dengan rakan bertukar tragedi buat seorang penunggang motosikal selepas dia maut dalam nahas jalan raya di Kemaman, Terengganu malam tadi.Insiden di Lebuhraya Pantai Timur Fasa Dua (LPT2) itu turut mengakibatkan rakannya parah.

Kejadian berlaku kilometer 330.4 kira-kira pukul 9:30 malam.Ketika itu, mangsa maut, Muhammad Amirul Aiman Ruzailan dalam perjalanan pulang selepas berbuka puasa bersama rakan di Bandar Kerteh.Dia bagaimanapun dikatakan terlanggar belakang sebuah lori di hadapannya.  Rakannya yang menaiki motosikal berasingan pula gagal mengelak dan menyebabkan dia tercampak.Amirul disahkan meninggal dunia di lokasi kejadian. Rakannya pula cedera di bahagian kepala dan anggota badan.Ketua Polis Daerah Kemaman, Superintendan Hanyan Ramlan ketika dihubungi mengesahkan ada menerima laporan. Kes dirujuk mengikut Akta Pengangkutan Jalan 1987.


Vaksin COVID-19: Jumlah penerima fasa 1 semakin lengkap

KUALA LUMPUR, 24 April- Sejumlah 1,279,737 dos vaksin COVID-19 telah diberi setakat semalam.Jumlah penerima vaksin fasa pertama yang berakhir hujung bulan ini juga menghampiri sasaran.

Menteri Kesihatan, Datuk Seri Dr Adham Baba menerusi ciapan di laman Twitter memaklumkan, 783,987 daripadanya merupakan penerima dos pertama.495,750 individu lagi telah melengkapkan dos kedua.Manakala 500,000 individu disasar untuk divaksin pada fasa satu bermula Februari hingga bulan ini.Seramai 9,225,268 orang telah mendaftar penerimaan vaksin.


Dakwaan edar dadah, seorang lelaki terselamat daripada hukuman gantung

BUTTERWORTH, 23 April - Seorang lelaki terselamat daripada hukuman gantung selepas Mahkamah Sesyen Butterworth membebaskannya daripada tuduhan mengedarkan dadah empat tahun lepas.

Keputusan dibuat Hakim, Datuk Amirudin Abdul Rahman terhadap Ajitkumar Suppiah, 25 tahun, selepas mendapati pihak pendakwaan gagal membuktikan kes prima facie di akhir kes pendakwaan.  Mengikut pertuduhan, Ajitkumar didakwa mengedar dadah berbahaya seberat 21.2 gram iaitu heroin seberat 16.6 gram dan morphine seberat 4.6 gram.  Dia didakwa mengikut Seksyen 39B(1)(a) Akta Dadah Berbahaya 1952 yang memperuntukkan hukuman mati atau penjara seumur hidup.


Kenaikan harga barang: KPDNHEP, agensi lain perlu giat pemantauan

PUTRAJAYA, 23 April- Kementerian Perdagangan dan Hal Ehwal Pengguna (KPDNHEP) dan lain-lain agensi kerajaan berkaitan perlu barganding bahu mengambil langkah yang lebih proaktif dalam menangani isu kenaikan harga barangan dan melakukan pemantauan serta penguatkuasaan yang berterusan.

Menurut Perdana Menteri, Tan Sri Muhyiddin Yassin, ia bagi memastikan aktiviti tidak beretika yang menekan dan membebankan pengguna dapat dibanteras dengan lebih menyeluruh dan berkesan.

Jelasnya lagi, rakyat juga perlu berperanan aktif untuk menyalurkan maklumat kepada kerajaan.  Beliau menyambut baik perlaksanaan Skim Harga Maksimum Musim Perayaan bermula 21 April lalu, Kempen Beli Barangan Buatan Malaysia (KBBM) dan Program Jualan Malaysia (PJM) yang telah membuahkan hasil.


COVID-19: Kluster melibatkan institusi pendidikan meningkat sekali ganda

KUALA LUMPUR, 23 April- Sebanyak 39 kluster dengan 1,420 kes melibatkan sub kategori sekolah atau institusi Kementerian Pendidikan Malaysia (KPM) telah dikesan dari 1 Januari hingga 20 April lalu.

Kementerian Kesihatan Malaysia (KKM) memaklumkan, kluster melibatkan institusi pendidikan merekodkan peningkatan sekali ganda, daripada enam kepada 12 kluster dalam tempoh tujuh hari pada minggu lepas.

KKM melalui akaun Facebook rasminya, turut memaklumkan bahawa peningkatan kluster berkaitan institusi pendidikan meningkat paling tinggi, berbanding kategori tempat kerja, komuniti, pusat tahanan, aktiviti keagamaan dan import.Berdasarkan rekod, sejumlah sekolah di beberapa negeri diarah tutup.18 April lalu, semua sekolah dan institusi pendidikan di tujuh jajahan di Kelantan diarah tutup susulan pelaksanaan Perintah Kawalan Pergerakan (PKP) di negeri itu hingga 24 April.20 April, Sekolah Menengah Kebangsaan (SMK) Methodist di Jalan Sungai Daun, Nibong Tebal, Seberang Perai Selatan, Pulau Pinang diarah tutup berikutan kes COVID-19 di sekolah itu dan dijangka dibuka semula pada 26 April.Pada hari sama, 19 sekolah di Selangor turut ditutup melibatkan 11 sekolah menengah, enam sekolah rendah, satu sekolah menengah agama dan satu sekolah jenis kebangsaan berikutan kemunculan kluster COVID-19.Turut diarah berbuat demikian pada tarikh berkenaan, dua buah sekolah di Johor Bahru, Johor iaitu Sekolah Menengah Kebangsaan Taman Daya 3 dan Sekolah Kebangsaan Taman Daya.Pada 21 April, bilangan sekolah yang terpaksa ditutup di Johor meningkat sebanyak 27 sekolah setelah merekodkan kes positif COVID-19 dalam kalangan petugas, murid serta pelajarnya, membabitkan 10 sekolah agama dan 17 sekolah kebangsaan, sekolah menengah dan sekolah jenis kebangsaan. Hari ini, enam sekolah lagi di Johor ditutup bagi memberi laluan pengesanan aktif dan operasi sanitasi susulan kes COVID-19 sejak semalam, menjadikan jumlah sekolah terlibat di negeri itu meningkat kepada 33 buah berbanding 27 sekolah dua hari lepas.


COVID-19: Selangor catat kes baharu tertinggi

KUALA LUMPUR, 23 April - Negeri Selangor mencatat kes baharu tertinggi hari ini, dengan 748 kes, diikuti Sarawak 717, dan Kelantan 476 kes.

Angka kes positif baharu hari ini masih mencatat empat angka iaitu 2,847.Sementara kes sembuh baharu berjumlah 2,341, sekaligus menjadikan jumlah kes sembuh berjumlah 363,608.Dukacita dimaklumkan, terdapat lapan kes kematian baharu akibat wabak COVID-19 hari ini.


2 treler berlanggar, kelindan lori maut

TAPAH, 23 April- Seorang kelindan lori maut selepas treler yang dinaiki terlibat dalam kemalangan di Kilometer 354 Lebuhraya Utara Selatan arah utara, awal pagi tadi.  Dalam insiden 3:20 pagi itu, mangsa, Keria Salleh, 48 tahun berasal dari Kedah meninggal dunia di tempat kejadian akibat kecederaan parah.

Menurut Ketua Polis Daerah Tapah, Superintendan Wan Azharuddin Wan Ismail hasil siasatan awal mendapati kemalangan berlaku selepas treler dinaiki mangsa melanggar belakang sebuah treler lain yang sedang dalam perjalanan daripada Klang ke Pulau Pinang.  Mangsa tercampak keluar dari kenderaan dan disahkan meninggal dunia, sebelum dibawa ke Hospital Tapah untuk bedah siasat.  Manakala, pemandu treler hanya cedera pada kaki kanan.Seorang lagi pemandu treler tidak cedera.  Kes diklasifikasikan mengikut Seksyen 41(1) Akta Pengangkutan Jalan (APJ) 1987.


Golongan berisiko disaran segera daftar fasa kedua PICK

PETALING JAYA, 23 April - Rakyat di negeri Selangor khususnya kumpulan berisiko disaran segera membuat pendaftaran dalam fasa kedua Program Imunisasi COVID-19 Kebangsaan (PICK).

Pengarah Kesihatan Negeri Selangor, Datuk Indera Dr Sha'ari Ngadiman berkata bagi fasa kedua pihaknya menyasarkan 4.7 juta orang.

Ketika ini katanya seramai 49% atau 2.3 juta sudah mendaftar.

Beliau berkata demikian selepas melancarkan fasa kedua Program Imunisasi COVID-19 Kebangsaan peringkat negeri Selangor di Petaling Jaya.

Sehingga kini, di Selangor hampir 105,000 orang telah menerima vaksin.


Polis Kedah pantau rentas negeri

ALOR SETAR, 23 April - Pergerakan masuk kenderaan di Plaza Tol Alor Setar arah utara dan selatan terus diperketat hari ini sempena cuti hujung minggu. Ketua Polis Daerah Kota Setar ACP Ahmad Shukri Mat Akhir berkata aliran trafik bertambah berikutan kemasukan kenderaan meningkat. Kenderaan dipantau dan diperiksa bagi memastikan tiada pergerakan rentas negeri yang tidak dibenarkan.  Beliau ditemui selepas menyerahkan bubur lambuk kepada pengguna lebuh raya anjuran KEDAHfm.


Penduduk Taman Mesra Bako terima sumbangan bekalan makanan

KUCHING, 23 April - Lebih 800 penduduk di Taman Mesra Bako yang dikenakan Perintah Kawalan Pergerakan Diperketatkan mendapat sumbangan bekalan makanan daripada Pusat Khidmat Parlimen Santubong.

Sumbangan disampaikan Ahli Parlimennya yang juga Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar.

Ia sebagai tambahan bekalan makanan yang disediakan Jabatan Kebajikan Masyarakat.

PKPD di Taman Mesra Bako dilaksana bermula 18 April hingga 1 Mei.


Fasiliti hospital dan PKRC Kelantan penuh, petugas kesihatan tidak mencukupi

KOTA BHARU, 23 April - Situasi semasa COVID-19 di Kelantan yang menyaksikan peningkatan ketara kes baharu telah menyebabkan fasiliti hospital dan Pusat Kuarantin Risiko Rendah (PKRC) COVID-19 di negeri berkenaan penuh.

EXCO Kelantan Dr Izani Husin berkata situasi itu juga menyebabkan petugas kesihatan tidak mencukupi.

Kadar kebolehjangkitan (RT) atau R-naught semalam adalah yang tertinggi dengan nilai 1.44 sekali gus melebihi RT nasional iaitu 1.15.

Semalam menyaksikan kes harian Kelantan adalah yang tertinggi pernah dicatatkan iaitu sebanyak 662 kes dan merupakan kes harian tertinggi di negara ini.

Kes kumulatif pula sebanyak 10,199 kes.

31 kluster aktif di Kelantan manakala terdapat lebih 3,000 kes tertangguh dan 3,493 kes aktif.

Susulan peningkatan ketara kes, semua jajahan di Kelantan kini berada di bawah Perintah Kawalan Pergerakan hingga 29 April.


Malaysia bakal dijadikan sebagai Raja Coklat Asia

KUALA LUMPUR, 23 April - Kementerian Perusahaan Perladangan dan Komoditi berhasrat menjadikan Malaysia sebagai 'Raja Coklat Asia' sebagai usaha merancakkan industri koko.

Menterinya Datuk Dr. Mohd Khairuddin Aman Razali menjelaskan, negara berpotensi menghasilkan pelbagai jenis koko kerana mempunyai tanah yang sesuai sekaligus menghasilkan produk koko berkualiti.

Beliau berkata demikian pada sidang media Majlis Tandatangan Memorandum Perjanjian (MOA) antara Lembaga Koko Malaysia (LKM) dan Pertubuhan Peladang Kawasan Bagan Datuk serta MOU dengan Universiti Malaysia Pahang di ibu negara.

MOA antara LKM dan PPK Bagan Datuk merupakan kerjasama dalam mengusahakan tanaman koko secara integrasi dengan tanaman kelapa bagi pelaksanaan Projek Pembangunan Lestari Tanaman Koko.

Manakala, MOU antara LKM dan Universiti Malaysia Pahang pula melibatkan kerjasama penyelidikan berkaitan projek membangunkan produk penjagaan kesihatan berasaskan ekstrak koko.


KKMM kenal pasti syarikat bantu penubuhan yayasan petugas media kehilangan pekerjaan

LENGGENG, 23 April - Kementerian Komunikasi dan Multimedia telah mengenal pasti syarikat yang dapat memberi sumbangan kepada usaha penubuhan yayasan bagi membantu petugas media kehilangan pekerja.

Timbalan Menterinya, Datuk Zahidi Zainul Abidin berkata, pihaknya bercadang mengadakan perbincangan bagi melonggarkan syarat penubuhan yayasan berkenaan.

Proses penubuhan yayasan itu dijangka selesai dalam jangka masa dua bulan.

Penubuhan yayasan bertujuan membantu bekas petugas media yang kehilangan pekerjaan berikutan impak perubahan industri dan kesan penularan COVID-19.

Ia akan diuruskan persatuan media dengan dibantu kerajaan.

Beliau menyatakannya pada Program Jelajah Pembudayaan Literasi ICT dan Khidmat Komuniti Masyarakat Orang Asli dalam Norma Baharu di Ulu Beranang, Lenggeng, Negeri Sembilan.  Suruhanjaya Komunikasi dan Multimedia meninjau kawasan pedalaman yang tidak mendapat capaian internet agar langkah penambahbaikan dapat diambil.


2 unit kondominium terbakar, tiada kemalangan jiwa

KUALA LUMPUR, 23 April - Dua unit kediaman kondominium di Bukit OUG, Bandar Bukit Jalil, ibu negara terbakar kira-kira pukul 9.10 malam tadi.

Kejadian itu menyebabkan kedua-dua unit terbakar sekitar 60 hingga 90%.

Ketua Balai Bomba dan Penyelamat Bukit Jalil, Zainasrie Zainal berkata dua mangsa lelaki yang berumur antara 45 hingga 50 tahun dihantar ke hospital untuk rawatan lanjut.

Jentera dari Balai Bomba dan Penyelamat (BBP) Jalan Hang Tuah, Sri Petaling dan Seputeh dengan kekuatan 45 anggota dikerah ke lokasi kejadian selepas menerima panggilan kecemasan pukul 9.14 malam daripada orang awam.

Kebakaran dapat dikawal pukul 10.10 malam dan dipadam sepenuhnya 20 minit kemudian.


Seorang lelaki dikhuatiri lemas, treler balak dipandunya terbabas ke dalam tasik

GUA MUSANG, 22 April - Seorang lelaki dikhuatiri lemas selepas treler balak sarat muatan dipandunya terbabas sebelum terbalik ke dalam tasik di Kilometer 47, Jalan Lojing-Gua Musang petang tadi. Setakat ini, mangsa yang masih belum dikenal pasti identiti itu belum ditemukan.

Menurut Ketua Polis Daerah Gua Musang, Superintendan Sik Choon Foo, kejadian berlaku sekitar pukul 2.00 petang.

Lori dikatakan baru bertolak dari lokasi berhampiran menuju pusat timbang balak di Kuala Betis.

Sebaik tiba di lokasi, kenderaan hilang kawalan menyebabkan ia terlanggar penghadang jalan sebelum terbalik dan masuk ke dalam tasik.  Operasi ditangguh pukul 6.30 petang tadi ekoran keadaan gelap.

Ia akan disambung semula siang nanti.


Kerajaan bersetuju tempoh pegangan pajakan SMK Convent Bukit Nanas dilanjutkan

PUTRAJAYA, 22 April - Selepas meneliti dan mengambil kira kepentingan sumbangan Sekolah Menengah Kebangsaan (SMK) Convent Bukit Nanas kepada pendidikan negara sejak 1899, kerajaan bersetuju agar tempoh pegangan pajakan sekolah itu dilanjutkan untuk tempoh 60 tahun.

Perdana Menteri, Tan Sri Muhyiddin Yassin dalam kenyataannya menyebut, kebenaran itu diberikan khusus untuk tujuan pendidikan sahaja.

Jelas beliau, kerajaan telah mempertimbangkan permohonan Lembaga Pengelola SMK Convent Bukit Nanas untuk menyambung tempoh pegangan pajakan tanah tapak sekolah itu yang akan tamat pada 6 September depan.

Selain itu, Ketua Setiausaha Negara bersama Pengarah Tanah dan Galian Wilayah Persekutuan juga telah mengadakan pertemuan dengan Theresa Chua Siu Yan yang mewakili Lembaga Pengelola SMK Convent Bukit Nanas.

Malah, kedua-dua pihak bersetuju dengan cadangan penyelesaian yang dibincangkan.

Perdana Menteri berharap dengan keputusan itu, SMK Convent Bukit Nanas akan terus melakar kejayaan sebagai Sekolah Kluster Kecemerlangan (SKK) dalam melahirkan modal insan negara berkualiti tinggi.


COVID-19: 13 Kluster baharu dikenal pasti

KUALA LUMPUR, 22 April- Sebanyak 13 kluster baharu dikenal pasti hari ini, melibatkan negeri Selangor, Johor, Sabah, Kuala Lumpur, Sarawak, Melaka, Perak, Kelantan, Kedah dan Negeri Sembilan.Lima daripadanya kluster tempat kerja.Empat lagi kluster komuniti, tiga kluster sekolah dan institusi pendidikan, dan satu kluster keagamaan.

Kluster tempat kerja melibatkan Kluster Jalan Semtec di Selangor, Kluster Jalan Industri Mekanikal dan Jalan Skin di Johor, Kluster Kota Sawit di Sabah serta Kluster Jalan Salahuddin di Kuala Lumpur.Kluster komuniti pula dikesan di Selangor iaitu Kluster Jalan Raji, Kluster Sungai Banus di Sarawak, Kluster Jalan Pokok Mangga di Melaka dan Kluster Taman Changkat di Perak.Bagi kluster melibatkan sekolah dan institusi pendidikan, dikesan di Selangor iaitu Kluster Jalan Shah Banting, Kluster Mengkebang di Kelantan dan Kluster Dinamik di Kedah.Manakala kluster keagamaan dikesan di Negeri Sembilan iaitu Kluster Kampung Bangkahulu.


PKPD tamat di beberapa lokaliti di Sabah dan Pahang

KUALA LUMPUR, 22 April- Kerajaan mengambil keputusan menamatkan Perintah Kawalan Pergerakan Diperketatkan (PKPD) di beberapa lokaliti di Sabah dan Pahang.Antara tempat yang terlibat Institut Latihan Perindustrian (ILP) Sandakan, Taman Permata dan Taman Seri Labuk di daerah Sandakan.

Selain itu, PKPD juga ditamatkan Kampung Gayang, daerah Tuaran di Sabah.Menteri Kanan Pertahanan, Datuk Seri Ismail Sabri berkata, kerajaan turut mengambil keputusan menamatkan PKPD di Ladang Leepang, Ladang Laukin dan Kampung Inoi di Rompin, Pahang.Keputusan menamatkan PKPD ini setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat Kementerian Kesihatan Malaysia (KKM).


Peniaga bazar Ramadan diingatkan pamer tanda harga

ALOR SETAR, 22 April - Peniaga bazar Ramadan di Kedah diingatkan supaya mempamerkan tanda harga makanan, minuman dan barangan yang dijual.   Ia bagi mengelak dikenakan tindakan oleh Kementerian Perdagangan Dalam Negeri dan Hal Ehwal Pengguna (KPDNHEP).

Pengarah KPDNHEP Kedah, Rae Morn Verak berkata hasil pemantauan sejak minggu lalu mendapati masih terdapat peniaga-peniaga yang gagal mempamerkan tanda harga.  Beliau meninjau bazar Ramadan di perkarangan Stadium Darul Aman, Alor Setar.

Pihaknya telah meningkatkan pemeriksaan dan pemantauan selaras pelaksanaan Ops Pantau yang berkuatkuasa bermula 13 April lalu.  Katanya, sebanyak 1,497 premis di seluruh Kedah telah diperiksa bermula 13 April sehingga semalam.


Kebebasan media: Kerajaan jamin beri ruang luas

KUALA LUMPUR, 22 April- Kerajaan memberi jaminan akan terus menyediakan ruang seluas-luasnya kepada pihak media untuk melaporkan berita selari dengan peruntukan sedia ada di bawah Perlembagaan Persekutuan.Menteri Komunikasi dan Multimedia, Datuk Saifuddin Abdullah dalam kenyataan berkata kerajaan sentiasa komited dalam menyokong dan menegakkan kebebasan media di negara ini.

Kenyataan menjelaskan, pendirian kerajaan ini juga telah dinyatakan dengan jelas dan mengiktiraf peranan penting para pengamal media dalam menjalankan fungsi dan menunaikan tanggungjawab mereka. Kementerian Komunikasi dan Multimedia (KKMM) mengambil maklum mengenai Indeks Kebebasan Media 2021 yang dikeluarkan oleh Reporters Without Borders (Reporters Sans Frontiéres, RSF) pada 17 April (2021), yang menunjukkan Malaysia mencatat kedudukan ke-119.Usaha mencegah penyebaran maklumat palsu bukan bermakna menyekat kebebasan media.Kenyataan turut menyebut Penguatkuasaan Ordinan Darurat (Kuasa-Kuasa Perlu) (No.2) 2021 mulai 12 Mac 2021 adalah khusus bagi menangani maklumat tidak benar berkaitan COVID-19 dan Proklamasi Darurat.


COVID-19: 2,875 kes positif baharu

KUALA LUMPUR, 22 April- Buat pertama kali, Kelantan merekodkan kes baharu tertinggi, dengan 662 kes, diikuti Selangor 633, dan Sarawak 474 kes.Jumlah kes baharu hari ini mencatat sebanyak 2,875 mengatasi kes sembuh iaitu 2,541.

Ini sekaligus menjadikan jumlah kes aktif, meningkat kepada 22,014.Dukacitanya, terdapat tujuh kes kematian dilaporkan dan menjadikan jumlahnya kini mencecah 1,407.


Majikan ugut dan pukul 2 pengawal peribadi hadapi 5 pertuduhan

KLANG, 22 April - Majikan kepada dua pengawal peribadi yang diugut dengan pistol dan dipukul kerana berpuasa minggu lepas mengaku tidak bersalah di Mahkamah Majistret Klang.

Suspek utama, Chung Chee Yang, 43 tahun, yang juga ahli perniagaan didakwa dengan lima pertuduhan manakala pembantunya, Choo Hin Voon, 43 tahun, didakwa dengan dua pertuduhan.

Pertuduhan pertama, Chee Yang melakukan kesalahan di bawah Seksyen 506 Kanun Keseksaan kerana mendatangkan kegentaran jenayah dengan cara mengacukan pistol terhadap Mohd Azminizam Zulkepli, 44 tahun.

Bagi Pertuduhan kedua dan ketiga, bapa kepada empat anak itu didakwa bersubahat mengarahkan pembantu peribadinya mencederakan secara sengaja terhadap Mohd Azminizam dan rakan mangsa Ahmad Shamsuri Zailani, 27 tahun, dengan sebatang rotan.

Suspek melakukan kesalahan itu mengikut Seksyen 109 Kanun Keseksaan dibaca bersama Seksyen 324.

Pembantu peribadi suspek turut didakwa dengan dua pertuduhan di bawah Seksyen sama.

Mengikut pertuduhan keempat, suspek utama melakukan kesalahan di bawah Seksyen 298 Kanun Keseksaan kerana mengeluarkan perkataan menghina agama Islam dan menghalang mangsa berpuasa.

Manakala pertuduhan kelima, tertuduh didakwa mengikut Seksyen 323 Kanun Keseksaan menyebabkan kecederaan kerana menampar serta menyerang perut Mohd Azminizam menggunakan lutut.

Semua perbuatan tersebut dilakukan di luar halaman rumah No 2A, Lorong 9L, Jalan Batu Nilam, Bandar Bukit Tinggi, Klang, Selangor pada 13 April lalu.

Chee Yang dan Hin Voon masing-masing dijamin RM50,000 dan RM20,000.

23 Jun ini ditetapkan sebutan semula kes.


PGA rampas 26 kotak mercun di Pontian

PONTIAN, 22 April - Batalion Lima Pasukan Gerakan Am (PGA) Simpang Renggam, Johor merampas 26 kotak pelbagai jenis mercun di Jeti Pontian Besar, Pontian, semalam. Turut ditahan, lelaki tempatan berusia 30 tahun.  Pegawai Pemerintahnya, Superitendan Dimin Awang dalam satu kenyataan berkata, semua kotak mercun ditemui dalam lori dipandu lelaki tersebut.  Keseluruhan rampasan dianggarkan bernilai lebih RM100,000. Tangkapan dan rampasan dibawa ke Ibu Pejabat Polis Daerah Pontian dan kes disiasat mengikut Seksyen 8 Akta Bahan Letupan 1957 (Akta 207).


Tiada program Mantai Perdana tahun ini - MB Negeri Sembilan

SEREMBAN, 22 April - Kerajaan Negeri Sembilan tidak akan menganjurkan program Mantai Perdana tahun ini sebaliknya digantikan dengan program Mantai Asnaf Aidilfitri 2021.

Kerajaan negeri juga tidak akan menganjurkan jualan secara berpusat bagi mengelak satu kawasan menjadi tumpuan hingga SOP ditetapkan sukar dipatuhi.

Bagaimanapun jelas Menteri Besar, Datuk Seri Aminuddin Harun, penjualan daging secara individu masih diteruskan mengikut keperluan iaitu dengan memberi sumbangan kepada keluarga asnaf serta mereka yang memerlukan.

Beliau berkata demikian selepas mempengerusikan mesyuarat Exco di Wisma Negeri, Seremban.   Jabatan Veterinar akan menguruskan bahagian pembungkusan daging sebelum diserahkan kepada wakil rakyat terlibat untuk diagihkan kepada keluarga asnaf serta mereka yang memerlukan.

Program mantai merupakan tradisi penduduk di Negeri Sembilan iaitu menyediakan daging sembelihan sehari sebelum sambutan Ramadan dan Aidilfitri.


Al-Mulk surah pilihan World #QuranHour tahun ini

SHAH ALAM, 22 April - Surah Al-Mulk menjadi pilihan bagi #QuranHour tahun ini.

Menurut Ketua Pegawai Penyelidik Yayasan Warisan Ummah Ikhlas (WUIF) Ustaz Fazrul Fahmee Ismail, Al-Mulk dipilih kerana terkandung pelbagai elemen motivasi untuk kebangkitan ummah seluruh negara.

Tema Surah Al-Mulk juga bertepatan dengan situasi semasa negara yang berdepan dengan pandemik COVID-19.

Ketua Pegawai Eksekutif WUIF, Marhaini Yusoff memaklumkan, World #QuranHour tahun ini diadakan secara tertutup di Masjid Tuanku Mizan Zainal Abidin, Putrajaya selama sejam bermula 12:00 tengah hari pada 6 Mei ini.

Justeru, orang ramai yang ingin menyertai program ini boleh berbuat demikian dengan menontonnya melalui siaran televisyen.

Mereka ditemui di Taklimat Sinergi Media dan Sidang Media World Quran Hour 1442H/2021.


Polis tahan 'pembayar upah' pelakon video iklan raya judi dalam talian

KUALA LUMPUR, 21 April - Dua lagi individu ditahan berhubung video iklan raya judi dalam talian.

Kedua-duanya disyaki berperanan sebagai ‘pembayar upah’ kepada pelakon menerusi dua video berkenaan.

Ketua Polis Daerah Dang Wangi ACP Mohamad Zainal Abdullah memaklumkan, kedua-dua individu berusia 31 dan 34 tahun itu ditahan di Puchong dan Cheras dalam operasi bermula 12 tengah malam dan 3.30 pagi tadi.

Kedua-dua individu itu bertindak sebagai pembayar upah kepada pelakon video berkenaan.

Siasatan masih diteruskan bagi mengenal pasti produksi terbabit susulan kedua-dua video berkenaan dihasilkan dua produksi berbeza.

Pihaknya semalam telah menahan tiga individu termasuk dua wanita yang berperanan sebagai pelakon dan direman tiga hari hingga esok untuk siasatan lanjut.

Siasatan mendapati tiga individu yang ditahan berperanan sebagai pelakon dan menerima bayaran RM200.

Setakat ini, 25 individu, ditahan, termasuk penerbit, pelakon dan kru produksi bagi membantu siasatan pembikinan empat video mempromosikan judi dalam talian yang tular menerusi laman sosial sejak minggu lepas.

Daripada jumlah itu, 12 individu masih direman dan disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998 serta Seksyen 4(1)(G) Akta Rumah Judi Terbuka 1953, manakala selebihnya dibebaskan dengan jaminan polis.


COVID-19 di Kelantan: 7 kluster libatkan sektor pendidikan

KOTA BHARU, 21 April- Jabatan Kesihatan Negeri Kelantan (JKNK) mengesan tujuh kluster sekolah melibatkan sekolah rendah dan menengah di bawah Kementerian Pendidikan dan Yayasan Islam Kelantan (YIK) di seluruh Kelantan. Menurut Pengarahnya, Datuk Dr Zaini Hussin, menerusi data sepanjang dua minggu sehingga 16 April lepas, sebanyak 30 peratus kes aktif melibatkan warga sekolah termasuk pelajar, guru dan kakitangan sekolah.

Katanya, kluster itu bermula daripada komuniti, majlis perkahwinan yang dihadiri oleh guru, pelajar dan kakitangan sekolah lain.  Semalam, JKNK melaporkan sejumlah 300 kes positif membabitkan warga sekolah termasuk guru dan pelajar.  Sementara itu, beliau turut memaklumkan Pusat Kuarantin dan Rawatan COVID-19 Berisiko Rendah (PKRC) sudah penuh dan melepasi kapasiti.  Ia susulan kes meningkat tiga angka sehari sejak beberapa hari lalu. Setakat ini terdapat enam PKRC masing-masing empat di Kota Bharu, satu di Kuala Krai dan satu di Tumpat.  Dalam pada itu, hari ini, tular video berdurasi 24 saat orang ramai beratur bagi menjalani ujian calitan COVID-19 di pusat sampel COVID-19 Madinah Ramadan, Stadium Sultan Muhammad IV, Kota Bharu.


Prof. Datuk Dr Adeeba dilantik menjadi anggota Majlis Sains WHO, YDP Agong zahir ucapan tahniah

KUALA LUMPUR, 21 April- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada pakar penyakit berjangkit negara, Profesor Datuk Dr Adeeba Kamarulzaman atas pelantikan anggota Majlis Sains Pertubuhan Kesihatan Sedunia (WHO).Baginda turut menzahirkan sukacita dan bangga atas pelantikan berkenaan kerana majlis tersebut merupakan kumpulan penasihat peringkat tertinggi yang dianggotai sarjana-sarjana terkemuka dunia.

Kenyataan yang dikeluarkan Istana Negara menerusi Facebook rasmi memaklumkan, Al-Sultan Abdullah turut berharap kejayaan itu akan menjadi sumber inspirasi kepada seluruh rakyat Malaysia.Majlis Sains WHO bertindak sebagai suara kepemimpinan saintifik dalam memberi saranan dan nasihat mengenai kemajuan sains dan teknologi yang secara langsung dapat memberi kesan kepada kesihatan global.Berpengalaman lebih 30 tahun dalam bidang perubatan, Profesor Datuk Dr Adeeba juga memegang jawatan sebagai pengerusi Yayasan Acquired Immune Deficiency Syndrome (AIDS) Malaysia dan ahli eksekutif Majlis AIDS Malaysia.Tahun lepas, beliau mencipta sejarah menjadi individu Asia pertama dilantik sebagai Presiden Persatuan AIDS Antarabangsa.


COVID-19: 83 kluster melibatkan sektor Pendidikan

KUALA LUMPUR, 21 April- Sebanyak 83 kluster COVID-19 dengan jumlah telah dilaporkan oleh Pusat Kesiapsiagaan dan Tindakan Cepat Krisis (CPRC) Kebangsaan, Kementerian Kesihatan Malaysia (KKM).

Menurut Menteri Kesihatan, Datuk Seri Dr. Adham Baba, kes direkodkan sejak 1 Januari hingga semalam.

Jelasnya dalam satu kenyataan, daripada 83 kluster tersebut, sebanyak 49 kluster dengan 2,617 kes adalah masih aktif.Manakala 34 kluster dengan 2,251 kes telah diisytiharkan tamat.Sementara itu, daripada jumlah kluster tersebut juga, sebanyak 39 kluster dengan 1,420 kes melibatkan sub-kategori Sekolah/Institusi Kementerian Pendidikan Malaysia (KPM).Manakala 19 kluster dengan 1,870 kes melibatkan sub-kategori Pendidikan Tinggi dan 25 kluster dengan 1,578 kes melibatkan sub-kategori Pendidikan Lain.KKM menyambut baik komitmen semua Sektor Pendidikan dalam memastikan para pelajar dan pelatih tidak ketinggalan mengikuti pembelajaran dan latihan secara berterusan dalam keadaan yang selamat. Bagaimanapun jelasnya, KKM mengingatkan semua pihak untuk sentiasa mematuhi Prosedur Operasi Standard (SOP) dalam menangani penularan COVID-19.


MBSA perketat SOP bazar Ramadan

SHAH ALAM, 21 April - Majlis Bandaraya Shah Alam (MBSA) menempatkan 200 anggota penguat kuasa di 51 bazar Ramadan bagi memastikan SOP mencegah COVID-19 dipatuhi. Menurut Pemangku Datuk Bandar Shah Alam Mohd Rashidi Ruslan, SOP bazar Ramadan diperketatkan berikutan tinjauan pada minggu pertama Ramadan mendapati pengunjung tidak mematuhi arahan ditetapkan.

Jelasnya, bermula semalam sistem nombor turut diperkenalkan bagi mengawal kesesakan di bazar Ramadan selain larangan membawa kanak-kanak bawah 12 tahun.

Beliau mengulas perkara itu pada majlis berbuka puasa dan penyerahan sumbangan kepada kakitangan MBSA di Shah Alam, Selangor.


4,500 penerima bantuan CSR disasar di seluruh negara

PULAU PINANG, 21 April - Prihatin nasib golongan terjejas akibat COVID-19, program tanggungjawab sosial korporat CSR Malik Streams Corporation Sdn Bhd menjelajah ke seluruh negara bagi menyalurkan bantuan kepada golongan sasar.

Sumbangan Hari Raya Aidilfitri dan Zakat itu menyasarkan kepada 4,500 penerima terpilih.

Jelajah pertama di Pulau Pinang melibatkan 1,600 penerima daripada 18 rumah anak yatim dan golongan asnaf.

Majlis penyerahan sumbangan berlangsung di Jalan Kedah, Pulau Pinang.


Polis Kelantan tubuh pasukan rahsia

PASIR TUMBOH, 21 April - Polis Kelantan akan menubuhkan pasukan rahsia bagi mengesan individu yang tidak mematuhi SOP sepanjang perlaksanaan PKP di negeri itu.

Menurut Ketua Polis Kelantan, Datuk Shafien Mamat langkah pro aktif tambahan itu akan dibuat di lokasi tumpuan ramai.

Jelas beliau, pemantauan pihaknya mengesan terdapat individu yang hanya memakai pelitup separuh muka jika terdapat anggota penguat kuasa di lokasi.

Beliau berkata demikian selepas Operasi Pemantauan Kepatuhan SOP Premis Penjaja Jalanan di Pasir Tumboh, Kelantan.

Tambahnya, setakat tiga hari operasi pematuhan SOP, 18 kompaun dikeluarkan melibatkan pelbagai kesalahan seperti tidak memakai pelitup muka, makan di restoran dalam tempoh PKP dan merentas negeri tanpa surat kebenaran polis.

Semalam Kelantan merekodkan 429 kes positif baharu antara negeri yang merekodkan peningkatan ketara jangkitan wabak.


Mesyuarat Pemimpin ASEAN: 3 Resolusi berkaitan Myanmar bakal dimuktamadkan

PUTRAJAYA, 21 April - Tiga resolusi berkaitan Myanmar bakal dimuktamadkan pada Mesyuarat Pemimpin ASEAN di Sekretariat ASEAN Jakarta, Indonesia Sabtu ini yang turut dihadiri Perdana Menteri Tan Sri Muhyiddin Yassin.

Menteri Luar, Datuk Seri Hishammuddin Tun Hussein memaklumkan, menerusi mesyuarat ini, para pemimpin tertinggi blok berkenaan dijangka membincangkan situasi semasa di negara tersebut serta memperhalusi isu serantau dan antarabangsa yang menjadi kepentingan bersama.

Beliau memberitahu media pada majlis berbuka puasa bersama warga Kementerian Luar di Putrajaya.

Mesyuarat Pemimpin ASEAN ini merupakan yang pertama akan diadakan secara bersemuka sejak setahun lalu ekoran pandemik COVID-19.

Tan Sri Muhyiddin menerima jemputan khas daripada Sultan Brunei, Sultan Hassanal Bolkiah sendiri pada 17 April lalu.

Datuk Seri Hishammuddin turut memaklumkan, pada mesyuarat ini, Perdana Menteri akan mengulangi pendirian tegas dan konsistan negara berkaitan situasi semasa di Myanmar selari dengan kenyataan beliau sebelum ini.


Melepas rindu Ramadan di luar 'tirai besi'

MACHANG, 20 April - Dua dekad menjadi penghuni sebalik tirai besi, Che Sabri Che Jaafar, pasti dirundung hiba ketika mendengar laungan azan menandakan waktu berbuka puasa.

Namun perasaan yang dilalui bekas banduan Al-Ma'unah itu tahun ini amat berbeza apabila dirinya, kini dapat mengulang kembali nikmat Ramadan yang lama dirindui bersama ibunya, Rohmah Karim, 79 tahun dan keluarga tercinta dalam suasana penuh kebebasan di luar tembok tinggi.

Che Sabri, 51 tahun, yang telah menjalani hukuman selama 20 tahun di penjara dibebaskan pada 17 Ogos tahun lepas selepas mendapat perkenan Yang di-Pertuan Agong, bersyukur dapat melepaskan kerinduan untuk mengulang kenangan berpuasa di kampung.

Anak ketujuh daripada 10 beradik itu mengakui lebih menggembirakan apabila berpeluang untuk memasak pelbagai juadah kegemarannya termasuk nasi kerabu untuk juadah berbuka puasa.

Che Sabri kini sedang mengusahakan sebuah kedai jahit pakaian lelaki yang dinamakan, CSCJ Tailor yang dibuka pada Oktober tahun lepas dan kini hampir tidak menang tangan untuk menyiapkan tempahan pelanggan.

Dirinya, turut memiliki Sijil Kemahiran Malaysia (SKM) dalam bidang jahitan ketika berada di penjara itu turut berhasrat mengembangkan kedai jahitannya.

Che Sabri antara 13 penghuni penjara yang mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk dikurniakan pembebasan awal sempena sambutan Hari Kebangsaan ke-63 tahun lepas.

Dia dijatuhi hukuman penjara sepanjang hayat sejak 2000 mengikut Seksyen 121 Kanun Keseksaan atas pertuduhan melancarkan perang terhadap Yang di-Pertuan Agong ketika menyertai pertubuhan Al-Ma'unah.


Nash terlibat kemalangan

SEREMBAN, 20 April - Penyanyi terkenal tanah air, Datuk Nash terlibat dalam kemalangan di Kilometer 250.8 Lebuhraya Utara-Selatan (PLUS) arah utara, kira-kira pukul 4.00 petang tadi.

Nash atau nama sebenarnya, Jamaluddin Elias, 62 tahun mengalami kecederaan di muka serta sakit dada manakala pemandu hanya mengalami luka ringan. Ketua Polis Daerah Seremban, ACP Mohd Said Ibrahim berkata, kejadian berlaku semasa penyanyi itu bersama pemandunya dalam perjalanan dari Johor menuju ke Kuala Lumpur.

Beliau berkata, siasatan awal mendapati kejadian berlaku apabila kereta jenis Toyota Harrier yang dinaiki mereka melanggar lopak air sebelum ia hilang kawalan dan terbabas melanggar tembok penghadang jalan di sebelah kiri lebuh raya.

Datuk Nash dibawa ke Hospital Tuanku Ja`afar (HTJ), Seremban untuk rawatan lanjut.


Pegawai polis mengaku tidak bersalah dua pertuduhan rasuah

AYER KEROH, 20 April - Seorang pegawai polis berpangkat inspektor mengaku tidak bersalah atas dua tuduhan menerima rasuah RM6,200 bagi menyelesaikan kes daun ketum dan rokok seludup dua tahun lepas.  Tertuduh, Kalvinderjit Singh, 34 tahun, membuat pengakuan itu selepas pertuduhan dibacakan dihadapan Hakim Elesabet Paya Wan, di Mahkamah Sesyen Ayer Keroh.

Mengikut pertuduhan pertama, Kalvinderjit Singh yang bertugas di Bahagian Siasatan Jenayah Narkotik Ibu Pejabat Polis Daerah (IPD) Jasin didakwa menerima suapan RM5,000 daripada Mohd Haddafi Mokhtar Ruzaini bagi menyelesaikan kes rokok seludup.  Perbuatan itu dilakukan antara 11:30 malam hingga 2:00 pagi pada 8 dan 9 Mac 2019.  Dalam pertuduhan kedua, tertuduh didakwa menerima suapan RM1,200 daripada Mohd Haddafi bagi menyelesaikan kes daun ketum pada masa dan tarikh sama.  Tertuduh didakwa melakukan kesalahan itu mengikut Seksyen 165 Kanun Keseksaan.  Kes dikendalikan Timbalan Pendakwaraya Suruhanjaya Pencegahan Rasuah Malaysia (SPRM) Irwan Shah Abdul Samat manakala tertuduh diwakili peguam, Azrul Zulkifli Stok.

Hakim Elesabet, kemudian membenarkan tertuduh diikat jamin RM5,000 terhadap kedua-dua pertuduhan.  21 Mei ini ditetapkan sebagai tarikh sebutan semula kes.


Proklamasi Darurat: Jangan buat tafsiran ikut selera sendiri

KUALA LUMPUR, 20 April - Majlis Peguam Malaysia serta semua pengamal undang-undang disaran bertindak mengikut lunas undang-undang termasuk ketika memberi kefahaman serta pencerahan sesuatu perkara kepada masyarakat.

Menteri di Jabatan Perdana Menteri Parlimen dan Undang-Undang Datuk Seri Takiyuddin Hassan berkata, kerajaan dukacita apabila terdapat sesetengah pihak cuba membuat tafsiran tentang undang-undang mengikut selera sendiri, seolah-olah bertujuan meraih populariti dalam kalangan rakyat.

Menerusi kenyataan beliau berkata, sebagai badan profesional , Majlis Peguam diyakini tetap mendokong prinsip keadilan dan kedaulatan negara serta akan terus menentang usaha-usaha memesongkan kehendak undang-undang.

Ia terutamanya ketika negara sedang berada dalam keadaan getir dengan penularan berterusan wabak COVID-19.

Pada masa ini, negara berada dalam suasana darurat dari segi undang-undang apabila Yang di-Pertuan Agong berpuas hati bahawa suatu darurat besar sedang berlaku yang mengancam keselamatan, ekonomi dan ketenteraman awam di dalam Persekutuan.

Maka berdasarkan peruntukan Perkara 150(1), Baginda telah mengisytiharkan Proklamasi Darurat pada 11 Januari berkuatkuasa sehingga 1 Ogos depan.

Untuk itu diharap langkah kerajaan yang menumpukan aspek-aspek kesihatan, ekonomi dan sosial difahami sepenuhnya demi kebaikan individu, komuniti dan negara keseluruhannya.


Pelajar sekolah dominasi kes positif COVID-19 Kelantan

KOTA BHARU, 20 April - Seramai 259 pelajar sekolah menengah dan 111 murid sekolah rendah sekitar Kelantan dikesan positif COVID-19.

Ia hampir 80% daripada keseluruhan 464 individu yang dikesan positif COVID-19 di Kelantan dalam tempoh dua minggu.

Pengarah Jabatan Kesihatan Negeri Kelantan, Datuk Dr. Zaini Hussin berkata, jumlah selebihnya melibatkan guru, kakitangan sekolah, kanak-kanak berusia di bawah tujuh tahun dan individu lain berusia lebih 19 tahun.

Angka itu berdasarkan ujian COVID-19 yang dilakukan dalam tempoh dua minggu iaitu antara 3 hingga 16 April lepas.

Kota Bharu mencatatkan jumlah paling tinggi iaitu 189 kes positif diikuti Tumpat (113), Tanah Merah (55), Pasir Mas (36), Machang (20), Bachok (17), Pasir Puteh (15), Kuala Krai (lapan), Jeli (tujuh) dan Gua Musang empat kes.

Pihaknya menjangkakan kes positif COVID-19 pada minggu ini berkemungkinan mencecah antara 200 hingga 300 kes sehari.


Jabatan Pendidikan Perlis nafi berita tular 9 pelajar SMK Guar Nangka positif COVID-19

KANGAR, 20 April - Jabatan Pendidikan Perlis menafikan kenyataan tular melalui Facebook kononnya sembilan pelajar Sekolah Menengah Kebangsaan Guar Nangka di Padang Besar positif COVID-19.  Hasil ujian saringan dilakukan Jabatan Kesihatan Negeri mendapati hanya seorang pelajar sekolah berkenaan yang positif COVID-19 berikutan menjadi kontak rapat kepada seorang yang positif virus berkenaan.

Pengarah Pendidikan Negeri, Naharudeen Othman memaklumkan, lapan lagi pelajar negatif selepas ujian calitan dilakukan petugas kesihatan.

Tindakan menyebarkan berita tidak benar turut menyebabkan peratusan kehadiran pelajar ke sekolah berkenaan serta sekolah berdekatan hanya sekitar 30% berbanding 90% sebelum ini.

Pihaknya membuat laporan polis di IPD Kangar manakala pihak sekolah di IPD Arau.


Iklan judi raya jelas hina agama Islam

IPOH, 20 April - Iklan mempromosi judi pada bulan Ramadan adalah tindakan menghina agama Islam secara terang-terangan.

Jabatan Mufti Perak menerusi satu kenyataan berkata, bukan sahaja dilakukan pada bulan mulia malah iklan berkenaan turut dilakonkan mereka yang beragama Islam.

Menurutnya, semua individu dan syarikat adalah bertanggungjawab dalam menjaga sensitiviti setiap kaum di negara ini.

Ia juga menjadi kewajipan kepada umat Islam tidak terkecuali pelakon muslim untuk menghindari sumber pendapatan yang tidak halal termasuk memperhalusi terma-terma dalam kontrak perjanjian sama ada mematuhi piawaian syarak atau tidak.

Dalam pada itu, jabatan tersebut turut merakamkan penghargaan terhadap Polis DiRaja Malaysia (PDRM) dan Suruhanjaya Komunikasi Multimedia Malaysia (MCMC) dalam menyekat penularan iklan tersebut serta menahan individu terlibat.


Jelajah Ramadan RTM Melaka santuni 10 keluarga terjejas COVID-19

ALOR GAJAH, 20 April - Jelajah Ramadan RTM Melaka diteruskan dengan menyantuni 10 rumah pendengar setia dan golongan terjejas akibat pandemik COVID-19 di negeri ini disertai kakitangan MelakaFM, Badan Bukan Kerajaan (NGO) dan rakan strategik.

Menurut Pengarah Jabatan Penyiaran Melaka, Mohd Yusni Mohamed Ali, sesuai dengan tema Jelajah Ramadan RTM 2021 "Sucinya Ramadan" sumbangan berupa bakul makanan dan wang tunai diberikan kepada penerima dengan kerjasama beberapa pihak seperti Yayasan Dakwah Islamiah Malaysia (YADIM) dan Pusat Pakaian Hari-Hari.

Sementara itu, pendengar dan penerima sumbangan melahirkan rasa syukur dan terharu dengan keprihatinan yang ditampilkan.


Jabatan Kesihatan siasat isu pelajar dikompaun RM1,500

PUTRAJAYA, 20 April - Jabatan Kesihatan Negeri Perak sedang menjalankan siasatan berhubung aduan kompaun RM1,500 dikenakan terhadap pelajar Kolej Matrikulasi Perak, Gopeng seperti yang tular di media sosial.  Kompaun dikeluarkan atas kesalahan tidak memakai pelitup separuh muka.

Ketua Pengarah Kesihatan, Tan Sri Dr Noor Hisham Abdullah berkata, siasatan segera sedang dijalankan agar tindakan sewajarnya dapat diambil.  Beliau berkata demikian ketika membalas ciapan seorang pemilik akaun bernama @NabilAmirul4 yang mendakwa pelajar matrikulasi terbabit dikenakan kompaun RM1,500 oleh pegawai KKM yang datang ke kafe kolej berkenaan.  Ciapan itu meluahkan rasa kesal berikutan kompaun dikenakan tidak setimpal dengan elaun RM1,250 diterima mereka sebagai pelajar kolej itu bagi tempoh enam bulan.  Semalam tular di Twitter dakwaan terdapat pelajar matrikulasi dikenakan kompaun kerana melanggar prosedur operasi standard (SOP) dengan tidak memakai pelitup separuh muka di dalam kawasan kolej.  Terdapat juga video menunjukkan pelajar matrikulasi itu disaman sehingga membuatkan warga maya mempersoalkan tindakan tersebut.


Isu Rohingya perlu diteliti, elak kebanjiran dalam negara

KUALA LUMPUR, 20 April - Isu Rohingya perlu ditangani dengan teliti bagi mengelak golongan berkenaan membanjiri Malaysia dan negara jiran yang lain.

Menteri Luar, Datuk Seri Hishammuddin Tun Hussein berkata, ketika ini, negara mempunyai 200,000 pelarian Rohingya.

Beliau berucap merasmikan mesyuarat ketua misi anggota Pertubuhan Kerjasama Islam OIC di ibu negara.

Pelarian Rohingya mewakili satu peratus daripada 80 peratus pelarian dunia.

Datuk Seri Hishammuddin turut menyentuh berkaitan isu 'Islamaphobia' yang semakin berleluasa sehingga mencetuskan kebimbangan umat Islam secara global.

Golongan ini menjadi mangsa fitnah dan prasangka buruk seterusnya kebencian yang berterusan.


Kawalan sempadan negara diperkasa, guna teknologi dron dan CCTV

KUALA LUMPUR, 20 April - Kawalan sempadan negara akan diperkasa menerusi penggunaan teknologi seperti kamera litar tertutup (CCTV) selain dron di kawasan sempadan Malaysia-Thailand.

Pengarah Jabatan Keselamatan Dalam Negeri dan Ketenteraman Awam, Bukit Aman, Datuk Seri Abdul Rahim Jaafar berkata, pemasangan CCTV ketika ini sudah dilakukan namun ia terhad seperti di kawasan Padang Besar, Perlis.

Sehubungan itu, pihaknya sedang mempertimbang bagi meletakkan CCTV di kawasan tertentu yang dikenal pasti memandangkan kos untuk meletakkan CCTV di sepanjang kawasan sempadan adalah tinggi.

Ketika bercakap di ibu negara beliau menjelaskan, teknologi dron pula membolehkan pihaknya mengurangkan kebergantungan terhadap tenaga manusia sebanyak satu batalion iaitu kira-kira 500 anggota dan tidak memerlukan sejumlah anggota yang ramai bagi menjaga serta mengawal sempadan negara.

Selain penggunaan dron dan CCTV, teknologi seperti penggunaan radar akan digunakan khusus di kawasan perairan sempadan Sabah bagi meningkatkan kawalan.


Ayahanda Duli Yang Maha Mulia Tengku Permaisuri Selangor meninggal dunia

SHAH ALAM, 20 April - Ayahanda Duli Yang Maha Mulia Tengku Permaisuri Selangor, Abdul Rahman Baba meninggal dunia kerana sakit tua, pada pukul 3.40 pagi tadi.

Istana Selangor memaklumkan, Allahyarham menghembuskan nafas terakhir pada usia 89 tahun.

Sementara itu, Menteri Besar Selangor, Amirudin Shari merafak sembah takziah kepada Sultan Selangor, Sultan Sharafuddin Idris Shah dan Tengku Permaisuri Selangor atas kembalinya ke Rahmatullah, ayahanda Tengku Permaisuri Norashikin.

Menerusi facebooknya,Amirudin mendoakan semoga roh Allahyarham dicucuri rahmat, diampunkan dosa dan ditempatkan dalam kalangan mukmin yang soleh serta mendapat husnul khatimah.


SHMMP Hari Raya Puasa 2021 selama 30 hari bermula Rabu ini, libatkan 12 barangan

PUTRAJAYA, 20 April - Skim Harga Maksimum Musim Perayaan (SHMMP) Hari Raya Puasa, dilaksana selama 30 hari bermula Rabu ini hingga 20 Mei, melibatkan 12 jenis barangan.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, skim itu dilaksanakan di bawah Akta Kawalan Harga dan Antipencatutan 2011, sebagai langkah menyekat kenaikan harga barangan keperluan semasa Ramadan, serta menjelang Aidilfitri.

Tempoh kuat kuasa bagi SHMMP Hari Raya Puasa melibatkan 22 hari sebelum perayaan, pada hari perayaan dan tujuh hari selepas hari perayaan.

12 barangan yang terlibat membabitkan empat kategori iaitu, ayam, telur ayam, daging dan hasil laut.

Harga maksimum pengeluar, borong dan runcit yang ditentukan adalah bersesuaian dengan kos semasa dan trend harga semasa.

KPDNHEP menentukan harga maksimum pengeluar, borong dan runcit, berdasarkan kepada maklumat harga daripada beberapa punca.

Senarai barangan yang terlibat dalam SHMMP Hari Raya Puasa ini akan ditambah lagi menjelang perayaan.

2,300 pegawai Penguat Kuasa KPDHEP akan berada di lokasi yang menjadi tumpuan orang ramai.


Kawal Harga Ayam: KPDNHEP pertimbang keluarkan Permit Import

KUALA TERENGGANU, 20 April - Kementerian Perdagangan Dalam Negeri Dan Hal Ehwal Pengguna, KPDNHEP akan berbincang dengan Kementerian Pertanian dan Industri Makanan, bagi mengeluarkan Permit Import (AP), sekiranya kenaikan harga ayam gagal ditangani.

Perbincangan akan dilakukan dalam masa terdekat.

Timbalan menteri KPDNHEP Datuk Rosol Wahid berkata perkara itu akan dilaksanakan sekiranya penternak masih berdegil.  Datuk Rosol melakukan tinjauan harga ayam di Pasar Chabang Tiga, Kuala Terengganu.  Beliau berkata KPDNHEP akan menetapkan harga syiling dalam masa terdekat membabitkan beberapa komoditi termasuk daging, telur dan minyak.

42 Notis telah dikeluarkan kepada pemborong, penternak dan pengeluar di seluruh negara bagi memantau pencatutan harga.


Terengganu sasar 258,000 penerima akan divaksin sehingga Ogos ini

KUALA TERENGGANU, 19 April - Pengerusi Jawatankuasa Kerajaan Tempatan, Perumahan, Kesihatan dan Alam Sekitar, Terengganu, Dr Alias Razak berkata, pihaknya menyasarkan seramai 258,000 penerima akan divaksin sehingga Ogos ini.

Untuk itu, kempen dan pendaftaran dilakukan dari rumah ke rumah bagi memudahkan penduduk.

Tiga Pusat Pemberian Vaksin (PPV) Awam dibuka iaitu di Pusat Sains dan Kreativiti Terengganu di Kuala Terengganu, Dewan Dato’ Seri Amar Diraja, Kemaman dan Dewan Serbaguna Sungai Tarom, Setiu.


1,577 bakal terima vaksin di daerah Kota Setar untuk 4 hari pertama fasa kedua PICK

ALOR SETAR, 19 April - Di Kedah, seramai 1,577 orang bakal menerima vaksin di daerah Kota Setar untuk empat hari pertama fasa kedua Program Imunisasi COVID-19 Kebangsaan ini.

Pengerusi Badan Bertindak Imunisasi COVID-19 (CITF) Daerah yang juga Pegawai Daerah Kota Setar, Datuk Asri Redha Abdul Rahman berkata terdapat empat Pusat Pemberian Vaksin (PPV) di daerah berkenaan untuk fasa kedua.

Salah satunya, PPV Stadium Tertutup Sultan Abdul Halim, Alor Setar.

Setakat ini, 30% penduduk Alor Setar berumur 18 tahun dan ke atas telah mendaftar bagi menerima vaksin.


500 individu golongan sasar terima suntikan di Labuan

LABUAN, 19 April - Kira-kira 500 individu golongan sasar menerima vaksin dalam Program Imunisasi COVID-19 Kebangsaan fasa kedua itu.

Pengarah Jabatan Kesihatan Labuan Dr Ismuni Bohari berkata, ia meliputi empat lokasi pusat pemberian vaksin iaitu Klinik Kesihatan Membedai, Rumah Sakit Angkatan Tentera, Hospital Labuan dan Dewan Serbaguna Perbadanan Labuan.  Pihaknya menerusi Unit Promosi Kesihatan turut membuat pameran bagi menyebarkan maklumat berkaitan vaksin dan kesihatan.  Pemberian vaksin ini melibatkan golongan berisiko selain petugas-petugas barisan hadapan dan para pendidik.


Mulai esok, Pasukan Task Force Operasi Pematuhan digembleng ke seluruh Kelantan

KOTA BHARU, 18 April - Pasukan Task Force Operasi Pematuhan yang diketuai Polis DiRaja Malaysia (PDRM) akan menggembleng tenaga mengadakan operasi pematuhan prosedur operasi standard (SOP) COVID-19 secara besar-besaran di seluruh negeri Kelantan bermula esok.

Ketua Polis Kelantan, Datuk Shafien Mamat berkata, selain polis, 49 pasukan daripada agensi lain turut digerakkan bagi membantu penugasan tersebut.

Operasi pematuhan akan dijalankan di lokasi yang menjadi tumpuan ramai seperti di pasar raya dan pasar awam dalam usaha mengekang penularan COVID-19.

Datuk Shafien bercakap kepada RTM selepas mempengerusikan Mesyuarat Task Force Penguatkuasaan Op COVID-19 di Ibu Pejabat Polis Kontinjen Kelantan.


2.7 juta penduduk telah berdaftar pengambilan vaksin fasa kedua

TANGKAK, 19 April - Seramai 2.7 juta penduduk telah berdaftar untuk pengambilan vaksin fasa kedua, Program Imunisasi COVID-19 Kebangsaan, bermula hari ini.  Dalam jumlah tersebut, 9,916 penduduk adalah warga emas berumur 75 tahun ke atas, serta golongan berkelayakan.

Menteri Kesihatan, Datuk Seri Dr Adham Baba berkata, sebanyak 30 Pusat Pemberian Vaksin (PPV) telah dibuka di seluruh negara, bagi pengambilan vaksin fasa terbabit.

Kementerian Kesihatan menyasarkan 13.7 juta penduduk untuk disuntik vaksin COVID-19, menjelang Fasa Keempat, Julai ini.  Beliau berkata demikian semasa menghadiri Program Malaysia Prihatin Vaksinasi COVID-19 Peringkat Daerah Tangkak, Johor.  Dalam pada itu, Datuk Dr Seri Adham turut memaklumkan kerajaan akan bertindak menutup sekolah sekiranya terdapat ramai guru menjalani kuarantin atau Pengawasan dan Pemerhatian di Rumah.  Bagaimanapun, penutupan perlu berdasarkan penilaian Pejabat Kesihatan Daerah bersama Kementerian Pendidikan dan kerajaan negeri, terlebih dahulu.


Seramai 25,000 warga emas dan 11,000 OKU dari senarai dihantar KPWKM bakal terima vaksin COVID-19

KLANG, 18 April - Seramai 25,000 warga emas dan 11,000 golongan Orang Kurang Upaya (OKU) bakal menerima vaksin COVID-19 bagi fasa kedua Program Imunisasi COVID-19 Kebangsaan.

Menteri Pembangunan Wanita, Keluarga dan Masyarakat, Datuk Seri Rina Mohd. Harun memaklumkan, jumlah itu adalah daripada senarai 80,000 golongan terbabit yang dihantar oleh kementerian.

Beliau yang juga Ketua Wanita Perikatan Nasional bercakap kepada media selepas menghadiri Program Dapur Rakyat Prihatin anjuran Pejabat Ahli Dewan Undangan Negeri (ADUN) Selat Klang di Klang, Selangor.

Fasa kedua program imunisasi ini menyasarkan 9.4 juta penerima dalam kalangan warga emas, OKU dan kumpulan yang mengalami penyakit kronik di seluruh negara.


Kelantan rekod kadar kebolehjangkitan COVID-19 tertinggi pada kadar 1.32

KOTA BHARU, 18 April - Kelantan hari ini merekodkan kadar kebolehjangkitan COVID-19 atau nilai R-Naught tertinggi dalam negara iaitu pada kadar 1.32 berbanding kadar kebangsaan 1.19.

Menteri Besarnya, Datuk Ahmad Yakob berkata ia berikutan lonjakan kes jangkitan COVID-19 sehingga mengakibatkan tujuh jajahan di Kelantan dikenakan Perintah Kawalan Pergerakan (PKP) bermula Jumaat lalu hingga 29 April ini.

Jelasnya, setakat ini masih terdapat 2,627 sampel yang belum mendapat keputusan ujian COVID-19.

Lebih membimbangkan, penggunaan katil hospital dan Pusat Kuarantin dan Rawatan COVID-19 Berisiko Rendah (PKRC) semakin meningkat.

Tambahnya, 23% kes dikesan tidak melibatkan kontak rapat dan ini menunjukkan jangkitan dalam komuniti adalah sangat tinggi.

Langkah penutupan sekolah dalam kawasan PKP terpaksa dilaksanakan berikutan 30% jangkitan adalah dalam kalangan warga sekolah.

Dalam pada itu, Datuk Ahmad berkata kerajaan negeri menyeru umat Islam di Kelantan untuk mengadakan solat hajat bagi membendung wabak COVID-19 sepanjang tempoh PKP.


Prihatin nasib mangsa ribut Kampung Tasek, kerajaan Perak akan tanggung pembaikan 127 rumah rosak

IPOH, 18 April - Prihatin terhadap nasib yang menimpa mangsa ribut di Kampung Tasek, Bercham, Ipoh, Rabu lalu, kerajaan Perak akan menanggung keseluruhan kos pembaikan 127 rumah mangsa yang terjejas. Menteri Besar, Datuk Saarani Mohamad berkata, sebanyak RM200,000 akan disalurkan menerusi Yayasan Perak bagi kerja-kerja membaiki bumbung dan kerosakan lain.

Pejabat Daerah dan Tanah telah diarah untuk membuat perincian mengenai tahap kerosakan itu dan mengenal pasti kontraktor untuk kerja pembaikan.  Beliau bercakap kepada pemberita selepas mengadakan lawatan kerja dan menyampaikan sumbangan Tabung Bantuan Bencana kepada mangsa terjejas di Kampung Tasek, Bercham.  Dalam kejadian Rabu lalu, hujan lebat hampir dua jam berserta ribut telah merosakkan 127 buah rumah menyebabkan seorang penduduk mengalami kecederaan akibat terkena renjatan elektrik.


Klip video promosi judi, cubaan normalkan wasilah yang bercanggah dengan syarak

KUALA LUMPUR, 17 April - Pejabat Mufti Wilayah Persekutuan dalam ulasannya berkaitan video iklan mempromosi aktiviti perjudian dalam talian sempena Aidilfitri menegaskan, sebarang bentuk perbuatan yang menjurus kepada pertaruhan ataupun perjudian adalah haram di sisi Islam.  Isu penyiaran klip video yang mempromosikan judi tersebut dilihat sebagai satu cubaan untuk menormalkan wasilah yang jelas bercanggah dengan tuntutan syarak.

Dalam kenyataan medianya, pejabat mufti turut menegaskan perbuatan tersebut membangkitkan sensitiviti umat Islam sekaligus mencemarkan kemuliaan bulan Ramadan. Pihaknya mengingatkan semua pihak agar sentiasa menghormati agama Islam dan menjauhi sebarang bentuk perbuatan yang boleh mengundang kemurkaan Allah.  Larangan umat Islam daripada terlibat dengan aktiviti perjudian juga telah diwartakan dalam Seksyen 18, Akta 559, Akta Kesalahan Jenayah Syariah (Wilayah-Wilayah Persekutuan) 1997.


Lagi isu majikan: 73.9% gagal patuhi Akta 446

ALOR SETAR, 18 April- Sejumlah 10,961 atau 73.9 peratus majikan dikesan, gagal mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) dalam pemeriksaan yang dijalankan oleh Jabatan Tenaga Kerja (JTK) dari 1 Februari hingga 15 April lepas.Timbalan Menteri Sumber Manusia, Datuk Awang Hashim berkata, JTK telah menjalankan pemeriksaan ke atas 14,835 majikan di seluruh negara sepanjang tempoh berkenaan yang membabitkan 95,870 unit penginapan pekerja.

Daripada jumlah majikan yang diperiksa, 3,874 iaitu 26.1 peratus majikan memenuhi kriteria kemudahan penginapan pekerja, manakala yang lain masih gagal mematuhi akta. Pemeriksaan turut dijalankan terhadap 616,216 pekerja iaitu 572,518 pekerja asing dan 43,698 pekerja tempatan.Sebanyak 625 kertas siasatan dibuka daripada keseluruhan pemeriksaan, melibatkan kesalahan penginapan tidak diperakui Perakuan Penginapan oleh Ketua Pengarah Tenaga Kerja, penginapan tidak mematuhi undang-undang Pihak Berkuasa Tempatan (PBT) dan tidak menyediakan ruang rehat serta ruang makan kepada pekerja. Beliau menyatakan perkara ini, selepas Majlis Tautan Kasih bersama Media Kedah di Alor Setar. Kemudahan penginapan yang disediakan majikan, kata beliau, sepatutnya mempunyai persekitaran selamat dan kondusif untuk setiap pekerja, sama ada warga tempatan atau warga asing berehat serta tinggal di negara ini.


Vaksin COVID-19: 439,286 individu lengkap dua dos suntikan

KUALA LUMPUR, 18 April- Seramai 439,286 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.Menteri Kesihatan, Datuk Seri Dr Adham Baba berkata bagi tempoh sama, 695,729 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 kini berjumlah 1.13 juta.

Menerusi infografik di laman Twitter rasminya, Datuk Seri Dr Adham berkata lima negeri menerima suntikan dos pertama vaksin tertinggi ialah Selangor, diikuti Kuala Lumpur, Sarawak, Johor dan Perak.Manakala Selangor menjadi negeri tertinggi melengkapkan kedua-dua dos suntikan, seterusnya Perak, Sabah, Kuala Lumpur dan Pahang.Sementara itu, jumlah pendaftaran untuk Program Imunisasi COVID-19 Kebangsaan adalah 8.94 juta atau 36.9 peratus. Selangor kekal merekodkan angka tertinggi iaitu 2.35 juta pendaftaran.


Jabatan Agama Islam Perak serbu 'lubuk' kaki ponteng puasa

IPOH, 17 April - Operasi khas Ramadan dijalankan oleh Bahagian Penguatkuasaan Undang-undang Syariah, Jabatan Agama Islam Perak (JAIPk) di sekitar Chemor, Kanthan, Amanjaya, Meru dan pekan Ipoh bagi membanteras kegiatan ponteng puasa membabitkan umat Islam di negeri ini.

Operasi turut menyerbu kedai-kedai makan yang disyaki bersubahat dengan menjual makanan dan membiarkan mereka yang tidak berpuasa makan secara terbuka.


Bazar Ramadan: Rakyat Melaka dinasihat patuh SOP

JASIN, 17 April- Elak wujud kluster baharu berpunca dari bazar Ramadan.

Rakyat Melaka terus diingat untuk patuh dengan Prosedur Operasi Standard (SOP) ketika berada di tempat awam khususnya bazar Ramadan dan bazar Aidilfitri.

Ketua Menteri Datuk Seri Sulaiman Md Ali berkata, ketidakpatuhan akan menyebabkan penganjuran bazar Ramadan terpaksa dibatalkan sekaligus menjejaskan pendapatan peniaga.  Malah, ia juga menjejaskan sektor ekonomi negeri.

"Semua aktiviti ekonomi boleh berjalan seperti biasa, tetapi, harus patuhi SOP."

"Jika kita patuh pada SOP, saya yakin segala aktiviti ekonomi, waima aktiviti pelancongan juga akan berjalan seperti biasa."Tambah beliau, bagi memastikan masyarakat mematuhi SOP, Polis Diraja Malaysia (PDRM) diminta untuk menempatkan anggota di 70 bazar Ramadan di negeri itu.  Datuk Seri Sulaiman berkata demikian selepas melancarkan bazar Ramadan Bandar Baru Merlimau di Jasin, Melaka.


Pukul pekerja berpuasa: JAWI sedia hulur bantuan

KUALA LUMPUR, 17 April- Jabatan Agama Islam Wilayah Persekutuan (JAWI) bersedia membantu dua orang pekerja yang dipukul majikan akibat berpuasa semasa bekerja.  Menurut Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary, pihaknya telah meminta agensi agama yang terlibat untuk menziarahi dan menyampaikan bantuan kepada mangsa.

"Kita serah kepada pihak polis, saya juga telah mengarahkan supaya pihak kakitangan JAWI datang untuk ziarah dan menyampaikan sumbangan kepada mangsa tersebut."

Beliau berkata demikian ketika diminta mengulas isu dua orang pengawal peribadi yang dipukul dan diacukan pistol oleh majikan kerana menunaikan ibadah puasa.  Terdahulu beliau telah merasmikan Majlis Penyampaian Bantuan Musaadah Ramadan kepada asnaf di ibu negara.  Sebanyak RM30,000 diperuntukkan dalam program tersebut yang akan diuruskan oleh Masjid Negara dengan kerjasama pihak Jabatan Kemajuan Islam Malaysia (JAKIM).  Bantuan berupa barangan dapur beserta wang tunai berjumlah RM250 akan disampaikan kepada asnaf yang terpilih di sekitar Wilayah Persekutuan Kuala Lumpur.


PILN Semenggok dijangka siap sepenuhnya Julai 2021

KUCHING, 17 April- Projek Pembinaan Pusat Pembangunan dan Pengembangan Industri Lada Negara (PILN) di Semenggok Kuching, kini 69 peratus siap dalam fasa kedua.

Ia melibatkan bangunan Penyelidikan dan Pembangunan (R&D) dengan kos RM38 juta.

Menteri Perusahaan Perladangan dan Komoditi Datuk Dr Mohd Khairuddin Aman Razali memaklumkan projek pembinaan fasa kedua ini mengalami sedikit kelewatan akibat penularan pandemik COVID-19 dan dijangka siap sepenuhnya pada Julai 2021.

"Kita merancang untuk memohon fasa ketiga iaitu pembinaan blok pengurusan dan blok pembangungan dengan jangkaan sekitar RM40 juta yang kita masukkan dalam Rancangan Malaysia Ke-12, kita akan mohon pada Kementerian Kewangan Malaysia."

Beliau bercakap pada sidang media selepas melakukan lawatan ke tapak pembinaan PILN.


Pemandu lori maut, kelindan cedera

ALOR SETAR, 17 April- Seorang pemandu lori maut manakala kelindannya cedera selepas terlibat dalam kemalangan dengan sebuah ambulan yang membawa pesakit positif COVID-19.

Kemalangan berlaku di Kilometer 52.7 arah Selatan, Lebuhraya Utara Selatan dekat Alor Setar, Kedah, kira-kira pukul 4.30 petang.

Ketua Polis Daerah Kota Setar, ACP Ahmad Shukri Mat Akhir berkata ketika kejadian, ambulan berkenaan membawa empat kakitangan kesihatan dan seorang pesakit COVID-19 dari Bukit Selambau dalam perjalanan menuju ke Hospital Lama Alor Setar. Ambulan berkenaan dipercayai terlanggar bahagian belakang sebelah kanan lori di lokasi kejadian. Rempuhan tersebut menyebabkan kedua-dua kenderaan melanggar penghadang jalan dan masuk ke laluan bertentangan sebelum terbalik. Pemandu lori disahkan meninggal dunia ketika mendapatkan rawatan di hospital. Manakala kakitangan kesihatan dan pesakit COVID-19 tidak mengalami kecederaan serius.


RM5.8 juta naik taraf fasiliti dan infrastruktur di Segamat

SEGAMAT, 16 April - RM5.8 juta diperuntukkan bagi membina dan menaik taraf enam projek fasiliti dan infrastruktur di Segamat, Johor.  Menurut Menteri Perumahan dan Kerajaan Tempatan, Datuk Zuraida Kamaruddin, ia mampu meningkatkan ekonomi tempatan selain memberi peluang kepada komuniti setempat menjalankan perniagaan.

Datuk Zuraida berkata, dari jumlah tersebut RM2 juta diperuntukkan bagi cadangan membina Pusat Rekreasi Awam di pesisir Sungai Segamat.  Manakala RM1.3 juta diperuntukkan bagi membina Dataran Yayasan dan Medan Selera Taman Yayasan.  RM1.5 juta diperuntukkan dicadangkan untuk membina 27 unit gerai serbaneka di Jalan Aji, bandar Segamat sementara RM1 juta pula diperuntukkan bagi menaiktaraf Pasar Awam Jementah.  Kesemua projek berkenaan dijangka mula dibina dan dinaik taraf tahun ini dan akan mengambil tempoh dua hingga tiga tahun untuk disiapkan.  Beliau berkata demikian, selepas melakukan lawatan rasmi beliau ke Majlis Perbandaran Segamat.


Tergelincir ke dalam lubuk air ketika berbasikal, kanak-kanak mati lemas

ARAU, 17 April- Keseronokan dua beradik bersama seorang rakan berbasikal sekeliling kampung berakhir dengan tragedi apabila salah seorang daripadanya meninggal dunia selepas terjatuh ke dalam lubuk air di Kampung Hutan Kandis, Arau.Mangsa, Mohammad Amir Faris Rohaizad, murid Tahun Lima Sekolah Kebangsaan Jelempok dipercayai tergelincir ke dalam lubuk sedalam dua meter.

Ketua Polis Daerah Arau, Superintendan Nanda Maarof berkata ketika kejadian, mangsa ditemani adik lelakinya berusia lapan tahun dan rakan perempuan berumur 11 tahun.Rakannya kemudian bergegas ke rumah mangsa bagi mendapatkan bantuan ahli keluarga untuk menyelamatkan mangsa. Ketika bantuan tiba, mangsa disahkan meninggal dunia akibat lemas oleh pegawai perubatan yang tiba di lokasi. Mayat mangsa dibawa ke Unit Forensik, Hospital Tuanku Fauziah.Kes diklasifikasikan sebagai mati mengejut.


PKP 7 daerah di Kelantan, surat kebenaran rentas negeri baharu perlu dipohon

KOTA BHARU, 16 April - Orang ramai perlu mendapatkan surat kebenaran pergerakan baharu susulan pelaksanaan PKP membabitkan tujuh daerah di Kelantan berkuatkuasa hari ini.

Ia bagi mengelakkan pemalsuan dokumen atau salah guna surat kebenaran pergerakan sebelum ini.

Ketua Polis, Datuk Shafien Mamat berkata tindakan kompaun mungkin akan dikenakan kepada individu yang ingkar.

Bagaimanapun, bagi mereka yang membuat pergerakan atas dasar menjalankan perniagaan dibenarkan. Beliau menyatakan perkara itu di sekatan jalan raya bawah Jambatan Sultan Yahya Petra, Kota Bharu.  Sekatan sempena PKP kali ini akan diperketatkan selaras saranan pengurusan tertinggi yang hanya membenarkan kes tertentu sahaja membuat pergerakan rentas daerah atau negeri.


COVID-19: Program Dapur It’am Ramadan JAWI santuni golongan terjejas

LABUAN, 16 April- Program Dapur It’am Ramadan Jabatan Agama Islam (JAWI) Labuan terus mendekati masyarakat yang terkesan dengan penularan pandemik COVID-19, dengan mengagihkan pek makanan percuma. Menurut Penolong Pengarah Kanan JAWI Labuan, Mohd Ghaus Musa, 100 pek makanan bermasak dan bakul makanan diedarkan kepada nelayan di sekitar perairan Labuan.

Program yang mendapat kerjasama Jabatan Kebajikan Masyarakat dan Agensi Penguatkuasaan Maritim Malaysia Zon Maritim Labuan itu turut memfokuskan golongan asnaf dan petugas barisan hadapan.


Kebakaran: 5 rumah musnah, tiada kemalangan jiwa

YAN, 16 April- Lima buah rumah dua tingkat di Pondok Fauzi, Kampung Sungai Udang, Yan, Kedah musnah dalam kebakaran kira-kira pukul 9:30 malam tadi. Kenyataan Jabatan Bomba dan Penyelamat Kedah memaklumkan, panggilan kecemasan diterima pada pukul 9.38 malam dan bomba tiba di lokasi empat minit kemudian.

Operasi memadam dilakukan anggota dari Balai Bomba dan Penyelamat Guar Chempedak diketuai Pegawai Operasi, Muhammad Nor Iman Mustaffa dan dibantu pasukan bomba sukarela. Api berjaya dipadam sepenuhnya kira-kira pukul 10:10 malam. Penilaian awal mendapati, 90 peratus rumah berkenaan musnah terbakar. Kejadian tidak melibatkan kemalangan jiwa.


Penerima vaksin Pfizer mungkin perlukan dos tahunan

KUALA LUMPUR, 16 April- Penerima vaksin keluaran Pfizer mungkin memerlukan dos ketiga dan vaksin tahunan bagi memastikan seseorang individu imun sepenuhnya terhadap jangkitan COVID-19.

Dalam satu temubual, Ketua Pegawai Eksekutif Pfizer, Albert Bourla berkata, berapa kerap ia diperlukan, belum dapat ditentukan kerana bergantung kepada perkembangan semasa.Jelasnya, dos ke-3 mungkin diperlukan selepas tempoh enam hingga 12 bulan, disusuli keperluan mendapatkan vaksin tahunan.Bourla turut menegaskan perkembangan varian baharu COVID-19 adalah penentu segalanya.Ketika ini, penyelidik masih belum mengetahui berapa lama tahap imun seseorang terhadap virus COVID-19 boleh bertahan setelah mendapat vaksin lengkap kerana lebih banyak data diperlukan untuk mengetahuinya.


Belanjawan 2022 masih tumpu usaha tangani isu COVID-19

JOHOR, 16 April - Belanjawan 2022 dijangka memberi tumpuan kepada usaha menangani isu COVID-19 selain memastikan rakyat bertahan berdepan pandemik.

Tumpuan turut diberikan kepada industri mikro terutama perusahaan kecil dan sederhana, PKS supaya terus dapat berkembang dan meningkatkan ekonomi semasa.

Menteri di Jabatan Perdana Menteri (Ekonomi), Datuk Seri Mustapa Mohamed berkata, kerajaan dijangka lebih berhemah dalam membuat pembelanjaan dengan pastikan projek-projek diluluskan memberi impak kepada rakyat.

Beliau berkata demikian kepada pemberita di Iskandar Puteri, Johor.  28 Mac lalu, Unit Perancang Ekonomi, UPE menerima senarai projek pembangunan daripada beberapa kementerian untuk pertimbagan Belanjawan 2022.  Proses penilaian dijangka selesai Ogos depan sebelum dirujuk kepada Kementerian Kewangan.


Tidak perlu pertikai individu bukan Islam beri zakat

PORT DICKSON, 16 April- Pemberian zakat oleh penganut agama bukan Islam, tidak seharusnya dipertikai.Jelas Pengerusi Majlis Agama Islam Negeri Sembilan (MAINS), Datuk Dr. Abdul Aziz Sheikh Abdul Kadir, perkara itu menunjukkan bahawa individu tersebut sudah membiasakan diri dengan agama Islam.

MAINS juga mengalu-alukan kerjasama dengan organisasi atau pertubuhan bukan kerajaan untuk menyumbang dana, agar ia boleh disalurkan kepada golongan memerlukan.Beliau berkata demikian pada Majlis Berbuka Puasa Bersama Anak Yatim dan Asnaf di Port Dickson.


Pukul pekerja kerana berpuasa, empat individu direman

KUALA LUMPUR, 15 April - Tiga lelaki direman lima hari manakala seorang lagi direman tujuh hari berhubung kes dua pekerja lelaki dipukul dan diacu pistol oleh majikan kerana berpuasa.

Majistret Solehah Noratikah Ismail membenarkan permohonan polis untuk menahan kesemua suspek berusia 38 hingga 46 tahun itu.

Kesemua mereka ditahan polis semalam, kerana disyaki turut terlibat memukul kedua-dua pengawal peribadi dengan rotan.

Ketua Polis Daerah Klang Selatan ACP Shamsul Amar Ramli berkata, pihaknya menerima satu laporan polis pada 4.16 petang semalam di Balai Polis Klang.

Dua lelaki dipukul secara bergilir di bahagian belakang badan menggunakan rotan oleh majikan dan seorang lagi pekerja.

Majikan berkenaan turut mengacukan pistol ke arah mangsa dan mengeluarkan ugutan yang turut menghina agama Islam.

Kejadian berlaku di rumah majikan mangsa di Bukit Tinggi, Klang.

Kes disiasat mengikut Seksyen 324 Kanun Keseksaan mendatangkan kecederaan, Seksyen 506 Kanun Keseksaan Ugutan dan Seksyen 298 Kanun Keseksaan menghina Islam.


Hadiah istimewa Arab Saudi buat pelajar Malaysia, tawaran biasiswa tanpa had

PUTRAJAYA, 15 April - Universiti Islam Madinah menawarkan jumlah biasiswa tanpa had kepada pelajar Malaysia untuk melanjutkan pelajaran dalam bidang pengajian Islam.  Khabar gembira itu disampaikan Menteri Di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri.

Malah penawarannya turut diperluas dalam bidang perubatan dan kejuruteraan.

Penawaran sebegini juga mencerminkan hubungan erat antara Malaysia dengan Arab Saudi dalam pelbagai peringkat termasuk sektor pendidikan.  Pemberian biasiswa ditawarkan merangkumi pemberian elaun bulanan, perumahan, insurans perubatan dan tiket penerbangan.  Dalam masa sama, Universiti Islam Madinah berhasrat mengadakan program pertukaran pelajar bersama universiti tempatan di negara ini.


DS Najib berkuasa mutlak atas SRC International

PUTRAJAYA, 14 April - Mahkamah Rayuan hari ini diberitahu bekas Perdana Menteri, Datuk Seri Najib Tun Razak mempunyai kuasa mutlak ke atas SRC International Sdn Bhd termasuk pelantikan dan pemecatan pengarah, berdasarkan perlembagaan syarikat yang membenarkannya.

Timbalan Pendakwa Raya ad-hoc, Datuk Sithambaram berhujah bahawa peruntukan Memorandum dan Artikel SRC menyatakan, pelantikan jawatan pengarah hanya boleh dilakukan dengan kebenaran perdana menteri ketika itu.

Beliau berhujah di hadapan tiga panel hakim, diketuai Hakim Datuk Abdul Karim Abdul Jalil, Datuk Has Zanah Mehat dan Datuk Vazeer Alam Mydin Meera dalam pendengaran rayuan Datuk Seri Najib.

Datuk Sithambaram berkata, Datuk Seri Najib berkuasa mengawal syarikat dengan kedudukannya sebagai Perdana menteri, menteri kewangan dan penasihat emeritus SRC.

Tambahnya, lembaga itu turut bertindak atas arahan Datuk Seri Najib melalui Ketua Pegawai Eksekutif SRC, Nik Faisal Ariff Kamil yang menjadi 'pelindung' di belakang perayu.

Dalam keterangan bekas Pengerusi, Tan Sri Ismee Ismail dan Pengarahnya, Datuk Suboh Md Yassin, penglibatan Datuk Seri Najib dalam syarikat itu bermula 2011 apabila diperbadankan sebagai syarikat sendirian berhad.

Ketika itu, berdasarkan perlembagaan syarikat, sebarang keputusan penting mesti merujuk perdana menteri.

SRC International pada awalnya adalah anak syarikat 1MDB sebelum diletakkan di bawah Kementerian Kewangan Diperbadankan.


Peningkatan tinggi jangkitan COVID-19, PKP dilaksanakan di 7 daerah di Kelantan

KUALA LUMPUR, 14 April - Tujuh daripada 10 daerah di Kelantan dikenakan Perintah Kawalan Pergerakan (PKP) bermula 16 hingga 29 April ini.

Daerah terlibat adalah Kota Bharu, Pasir Mas, Pasir Puteh, Bachok, Machang, Tumpat dan Tanah Merah.

Tindakan itu dibuat setelah Kementerian Kesihatan mengesahkan berlaku peningkatan kes sebanyak 30.5% atau 756 kes kepada 1,088 kes di negeri berkenaan dalam tempoh 14 hari.

Sembilan kluster baharu dengan kadar kebolehjangkitan dalam komuniti yang tinggi turut dilaporkan sepanjang tempoh sama.

Menteri Kanan Pertahanan, Datuk Seri Ismail Sabri Yaakob memaklumkan, kesemua daerah berkenaan kini berstatus zon merah.

Pelaksanaan PKP bertujuan memastikan pergerakan penduduk dapat dikawal.

Sekatan jalan raya akan diadakan di semua sempadan daerah dan negeri.

Sementara, semua sektor perniagaan dan ekonomi hanya dibenarkan beroperasi sekiranya telah mendapat kelulusan daripada kementerian berkaitan.

Prosedur Operasi Standard (SOP) lebih lanjut boleh dirujuk melalui laman sesawang rasmi Majlis Keselamatan Negara (MKN).


Berita Perdana kekal releven, sumber maklumat sahih

KUALA LUMPUR, 14 April - Kandungan dan cara penyampaian merupakan elemen utama yang menjadi tunjang memastikan Berita Perdana kekal relevan dan menjadi sumber maklumat nombor satu negara.

Timbalan Pengarah Berita TV, Md Shahri Saripan berkata , walaupun melalui penambahbaikan dari masa ke masa, ia tetap berteraskan kualiti, sesuai usaha menyantuni penonton daripada pelbagai kaum dan peringkat umur.

Beliau ditemui selepas menjadi tetamu program Selamat Pagi Malaysia.


103 rumah di Padang Terap rosak akibat ribut

PADANG TERAP, 14 April - Sebanyak 103 rumah di Felda Lubuk Merbau dan Kampung Bagan dekat, Naka, Padang Terap, Kedah rosak, akibat ribut, semalam.  Adun Pedu, Mohd Radzi Md Amin berkata, kebanyakan rumah mengalami kerosakan di bahagian bumbung dan dinding akibat dihempap pokok dan diterbangkan angin. Malah, terdapat rumah yang hampir ranap akibat dihempap tiang elektrik.  Beberapa pokok tumbang turut menghalang laluan.

Bagaimanapun kerja-kerja mengalihkan pokok tumbang telah dilakukan pihak berwajib.

Beliau memaklumkan, empat keluarga di Felda Lubuk Merbau terpaksa dipindahkan sementara ke kuaters Felda kerana rumah mereka tidak selamat untuk didiami.

Tiada kemalangan jiwa dilaporkan dalam kejadian kira-kira pukul 5 petang itu ketika kebanyakan penduduk sedang menyediakan juadah berbuka puasa. Bantuan awal telah disalurkan kepada penduduk terlibat manakala bantuan lain menyusul.  Jumlah kerosakan dan kerugian yang dialami penduduk sedang diteliti.


Anggota polis berhasrat kahwin lebih daripada satu, perlu izin Ketua Jabatan

ALOR SETAR, 14 April - Pegawai dan anggota polis yang berhasrat untuk berkahwin lebih daripada satu perlu memperoleh kebenaran dan keizinan secara bertulis daripada Ketua Jabatan masing-masing.

Keizinan itu penting bagi mengelak mereka dikenakan tindakan disiplin atau boleh dianggap sebagai ingkar arahan Ketua Polis Negara.

Ketua Polis Kedah, Datuk Hasanuddin Hassan berkata, pegawai polis yang bertindak berkahwin di luar kawasan atau luar negara juga berdepan dengan tindakan displin.  Justeru, Datuk Hasanuddin menasihatkan mereka yang akan mendirikan rumahtangga sama ada kali pertama atau kedua supaya mendapatkan keizinan Ketua Jabatan masing-masing.  Arahan tersebut juga terpakai bagi mereka yang bukan beragama Islam.  Tapisan terhadap permohonan akan dibuat sebelum ia diluluskan.  Datuk Hasanuddin bercakap kepada RTM, selepas merasmikan Kuliah Ramadan di Ibu Pejabat Polis Kontinjen Kedah di Alor Setar.  Program turut dihadiri Pengarah Penyiaran Kedah, Sharimah Abu Bakar.  Program Kuliah Ramadan terbitan Radio Malaysia KEDAHfm akan ke udara setiap hari sehingga 10 Mei.


Pegawai baitumal didakwa terima suapan, salah guna harta milik MAINS

SEREMBAN, 14 April - Berdepan tuduhan menerima suapan dan salah guna harta milik Majlis Agama Islam Negeri Sembilan (MAINS), seorang pegawai baitulmal didakwa di Mahkamah Sesyen Seremban.

Tertuduh, Mohd Hasbollah Ahmad, 36 tahun mengaku tidak bersalah ketika tuduhan dibacakan dihadapan hakim, Madihah Hairullah.

Mengikut pertuduhan pertama, tertuduh yang bertugas di Pejabat Baitulmal daerah Kuala Pilah didakwa menggunakan jawatan untuk mendapat suapan dengan mengesahkan permohonan melaksana kerja pembekalan cenderahati oleh sebuah syarikat.

Kesalahan dilakukan pada 5 Jun 2017 di Pejabat Baitulmal daerah Kuala Pilah.

Kesalahan mengikut Seksyen 23 Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24 (1) akta sama.  Bagi pertuduhan kedua, tertuduh didakwa dengan curangnya menyalahgunakan harta milik MAINS pada Jun 2017 di lokasi sama melibatkan jumlah wang sebanyak RM4,178.  Kesalahan dilakukan di bawah seksyen 403 Kanun Keseksaan.

Hakim kemudian membenarkan tertuduh diikat jamin RM10,000 dengan seorang penjamin dan menetapkan 24 Mei depan sebagai tarikh sebutan semula kes.


Tiada aduan kenaikan harga barang diterima di Kedah

ALOR SETAR, 14 April - Pemantauan di bazar Ramadan atau lokasi tertentu, terus dilaksana pihak berkuasa bagi memastikan peniaga tidak memanipulasi harga barangan.

Setakat ini, di Kedah, tiada lagi aduan diterima berkaitan kenaikan harga barang keperluan harian dan bahan mentah.

Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Kedah, Romani Wan Salin, turut memberi jaminan barangan keperluan mencukupi sepanjang ramadan dan aidilfitri nanti.

Beliau menyatakan perkara ini di Alor Setar, selepas majlis penyerahan sumbangan pelitup muka dan cecair pembasmi kuman.


103 buah rumah rosak selepas dilanda ribut

PADANG TERAP, 14 April- Sejumlah 103 buah rumah di Felda Lubuk Merbau dan Kampung Bagan dekat Padang Terap, Kedah rosak selepas dilanda ribut petang semalam.  Kejadian berlaku kira-kira pukul 5:00 petang ketika kebanyakan penduduk sedang menyediakan juadah berbuka puasa.

Ahli Dewan Undangan Negeri (ADUN) kawasan Pedu, Mohd Radzi Md Amin berkata, kebanyakan rumah mengalami kerosakan di bahagian bumbung dan dinding akibat dihempap pokok dan diterbangkan angin.  Malah ada yang hampir ranap akibat dihempap tiang elektrik. Empat buah keluarga di Felda Lubuk Merbau terpaksa dipindahkan sementara ke kuaters Felda kerana rumah mereka tidak selamat untuk didiami.  Bagaimanapun, tiada kemalangan jiwa dilaporkan. Mohd Radzi menambah, bantuan awal telah disalurkan kepada penduduk terlibat dan bantuan susulan akan diberikan kemudian.


Kandungan, cara penyampaian menarik tunjang Berita Perdana kekal relevan sebagai sumber utama

KUALA LUMPUR, 14 April- Kandungan dan penyampaian menarik akan terus menjadi tunjang bagi Berita Perdana kekal relevan dan menjadi sumber maklumat nombor satu negara.

Timbalan Pengarah Berita TV, Md Shahri Saripan menjelaskan, meskipun melalui penambahbaikan dari semasa ke semasa, ia akan tetap berteraskan kualiti sesuai usaha menyantuni penonton yang terdiri daripada pelbagai kaum dan peringkat umur.

"Sesekali kita suntik satu kelainan dalam persembahan Berita Perdana."

"Baru-baru ini kita ada penampilan istimewa daripada Tengku Permaisuri Selangor, kita juga pernah tampil dengan pakaian seragam sekolah."

"Perkara-perkara ini menjadikan persembahan Berita RTM akan diingati sampai bila-bila," tambahnya lagi.

Beliau ditemui selepas menjadi tetamu program Selamat Pagi Malaysia, di Angkasapuri.


Zakat: MAINS sasar RM200 juta kutipan bagi 2021

SEREMBAN, 14 April- Sejumlah RM200 juta disasarkan Majlis Agama Islam Negeri Sembilan (MAINS) bagi kutipan zakat pada tahun ini. Menurut Pengerusi MAINS, Datuk Dr. Abdul Aziz Sheikh Ab. Kadir, tahun lalu kira-kira RM143.56 juta zakat berjaya dikutip, termasuk RM139 juta adalah zakat harta, manakala selebihnya zakat fitrah.

Bagi mencapai sasaran itu, MAINS melakukan pelbagai promosi untuk menggalakkan orang ramai membayar zakat selain penyertaan daripada syarikat korporat.  Beliau dtemui pada Majlis Pelancaran Sambutan Bulan Wakaf Negeri Sembilan 2021 di Seremban. MAINS turut melancarkan kempen 'potongan gaji' bagi kakitangan awam dan swasta serta cabutan bertuah untuk menggalakkan orang ramai berwakaf. Penyaluran agihan wakaf Negeri Sembilan terdiri daripada empat aspek merangkumi perubatan, pendidikan, keagamaan serta sosio ekonomi.


Jenazah Muhammad Hafidz Abdullah selamat pulang dan dikebumikan

SEREMBAN, 14 April- Jenazah penuntut Malaysia, Muhammad Hafidz Abdullah yang meninggal dunia selepas menerima rawatan selama empat hari di unit rawatan kritikal sebuah hospital di United Kingdom, selamat dikebumikan di Tanah Perkuburan Senawang kira-kira pukul 9.30 malam tadi.Allahyarham yang juga kakitangan Jabatan Perhutanan Semenanjung Malaysia itu dikebumikan di kampung halaman isterinya, Nazihahwati Mohiddin.

Allahyarham Muhammad Hafidz, 36 tahun, merupakan penuntut tahun kedua pengajian peringkat Doktor Falsafah (PhD) di University of Sheffield, disahkan meninggal dunia kira-kira pukul 11:35 pagi pada 8 April lepas, setelah isterinya membuat keputusan membenarkan pihak hospital Northern General Hospital di Sheffield mematikan alat bantuan pernafasan atas nasihat pasukan perubatan.Allahyarham dilaporkan tiba-tiba pengsan semasa bermain bola di Pusat Sukan Goodwin di Sheffield pada 4 April lalu.Jenazah Allahyarham dibawa pulang oleh Kerajaan Malaysia, dan tiba semalam sebelum disembahyangkan di Masjid Negeri, Seremban kira-kira pukul 7:00 malam.


Kerjasama Arab Saudi-Malaysia, beri nilai tambah kepada jemaah haji dan umrah

PUTRAJAYA, 14 April - Hubungan baik, Arab Saudi - Malaysia.

Kerjasama diplomatik dua hala antara kerajaan Arab Saudi dengan Malaysia akan terus diperkukuh khususnya untuk memberi perkhidmatan terbaik kepada jemaah haji dan umrah.

Jaminan itu diberikan Menteri Di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri menerusi pertemuannya bersama Gabenor Madinah, Putera Faisal bin Salman Abdulaziz Al-Saud sempena lawatan kerja rasmi beliau.

Menerusi ciapan terbaharunya di twitter, beliau turut menzahirkan penghargaan atas komitmen berterusan Kerajaan Arab Saudi dalam membangunkan dunia Islam secara keseluruhannya.  Hasil kerjasama itu turut diperluas bagi manfaat umat Islam di negara ini.


10 sekolah terjejas akan diselenggara segera

KUALA LUMPUR, 13 April - 10 buah sekolah di Parlimen Titiwangsa yang terjejas teruk berikutan hujan lebat dan angin kencang petang semalam akan diselenggara dengan kadar segera.

Ia bagi memastikan proses pengajaran dan pembelajaran yang sedang berlangsung tidak terjejas.

Menurut Ahli Parlimen Titiwangsa, Datuk Seri Rina Harun, perbincangan sudah diadakan antara pihaknya bersama Kementerian Pendidikan bagi menilai kerosakan untuk menentukan kos baik pulih dan penyelenggaraan.

Beliau menjelaskan demikian selepas mengadakan Lawatan Prihatin ke Sekolah Kebangsaan Puteri Pandan 1 di ibu negara petang tadi.

Kejadian petang semalam itu telah memusnahkan 10 buah sekolah di Taman Maluri, Cheras yang melibatkan SMK Taman Maluri, SMK Datuk Lokman, SMK St.Gabriel, SMK Cochrane Perkasa, SK Puteri Pandan 1 dan 2, SK St.Gabriel, SJKC Tsun Jin, SK Taman Maluri serta SK Cochrane Perkasa.

Bagaimanapun, tiada mangsa dilaporkan cedera dalam kejadian tersebut.


Pembinaan Hospital Maran diteruskan

MARAN, 13 April - Pembinaan Hospital Maran yang terbengkalai kini diteruskan.

Timbalan Menteri Perumahan dan Kerajaan Tempatan yang juga Ahli Parlimen Maran, Datuk Seri Dr Ismail Abd Muttalib berkata, hospital bernilai RM200 juta itu adalah antara 20 projek kemudahan rakyat yang sudah mula dilaksana.

Hospital berkenaan dijangka siap sepenuhnya dalam tempoh lima tahun.

Beliau berharap, semua projek tergendala itu dapat diteruskan dalam tempoh Rancangan Fizikal Negara (RFN) Keempat yang sedang berjalan ketika ini.

Ketika ini, tumpuan utama diberikan kepada daerah Maran agar berjalan serentak dengan daerah lain dengan penyediaan fasiliti fizikal seperti kawasan perniagaan baharu, kawasan perindustrian dan akses pendidikan yang lebih baik.  Ini diperkukuh dengan Maran sebagai salah satu laluan Rangkaian Rel Pantai Timur (ECRL), secara tidak langsung turut memberi tempias ekonomi kepada penduduk selepas selesai pembinaannya nanti.

Sehingga tahun lalu, Hospital Maran antara 61 projek yang dirancang untuk manfaat penduduk namun tidak dilaksanakan malah sebahagiannya juga telah dibatalkan.


RTM sedia berdepan cabaran media baharu

KUALA LUMPUR, 13 April - Radio Televisyen Malaysia (RTM) bertekad untuk terus relevan dengan berhijrah ke media baharu bagi melaksanakan agenda transformasi digitalnya melalui Pelan Strategik Jabatan Penyiaran 2021-2025.

Ke arah itu, Timbalan Pengarah Media Digital Interaktif, Finlayson Anak Ludan berkata RTM harus bersedia berada seiring dengan media atau platform penyiaran yang lain, selain menyesuaikan diri dengan paradigma baharu dan menghadapi cabaran yang melampaui sempadan antarabangsa.

Ujarnya, tumpuan RTM kini dalam memaksimumkan penggunaan aplikasi RTMklik sebagai platform ketiga media baharu penyiarannya.

Tambah beliau lagi, pihaknya akan menyediakan kandungan dan program yang tersedia secara eksklusif di Media Baharu RTM, tidak ketinggalan program klasik yang telah diberi nafas baru melalui digitalisasi.

Menerusi aplikasi RTMklik, penonton kini boleh mengakses 26 saluran radio dan tv serta lapan saluran baharu yang bakal ditambah.


Kaunter perkhidmatan LHDN ditutup 30 minit lebih awal sepanjang Ramadan

KUALA LUMPUR, 13 April - Operasi harian semua kaunter perkhidmatan Lembaga Hasil Dalam Negeri (LHDN) ditutup 30 minit lebih awal sepanjang Ramadan ini.

LHDN dalam satu kenyataan memaklumkan, kaunter perkhidmatan di semua negeri kecuali Johor, Kedah, Terengganu, Kelantan, Sabah dan Labuan akan beroperasi bermula pukul 8 pagi hingga 4.30 petang pada Isnin hingga Jumaat.

Manakala bagi Johor, Kedah, Terengganu dan Kelantan, kaunter akan beroperasi bermula 8 pagi hingga 4.30 petang pada Ahad hingga Rabu, sementara pada Khamis bermula 8 pagi hingga 3 petang.

Di Sabah dan Labuan pula, pejabat LHDN akan beroperasi bermula 8 pagi hingga 4 petang.

Selain itu, waktu perkhidmatan Hasil Care Line akan bermula pada 9 pagi hingga 4.30 petang pada setiap Isnin hingga Jumaat.

LHDN menyarankan pelanggan melakukan urusan berkaitan percukaian secara dalam talian bagi mengurangkan risiko jangkitan COVID-19.

Bagi urusan segera dan memerlukan perkhidmatan bersemuka, pelanggan boleh hadir ke premis LHDN.


Hubungan Malaysia-Singapura tidak terjejas

KLUANG, 13 April- Hubungan dua hala antara Malaysia dan Singapura tidak akan terjejas meskipun jawatan Pesuruhjaya Tinggi Malaysia ke negara itu masih dalam proses lantikan.Menteri Luar Negeri, Datuk Seri Hishamuddin Tun Hussein berkata beberapa perkara teknikal terutamanya soal calon sedang diuruskan Wisma Putra.

Beliau ditemui dalam sidang media selepas Program Malaysia Prihatin Parlimen Sembrong di Kluang.

Tambahnya, pembukaan sempadan Malaysia-Singapura akan menjadi agenda lawatan Perdana Menteri ke Singapura pada awal bulan depan.


Dua kementerian jalin kerjasama lindungi Harimau Malaya

SUNGKAI, 13 April- Kementerian Tenaga dan Sumber Asli menjalin kerjasama dengan Kementerian Perusahaan Perladangan dan Komoditi dalam menangani krisis kepupusan Harimau Malaya serta meningkatkan reputasi dan imej sawit negara. Menurut Menteri Tenaga dan Sumber Asli, Datuk Seri Dr Shamsul Anuar Nasarah, kerjasama ini penting berikutan Malaysia dijangka kehilangan haiwan ikonik negara itu jika tindakan pemuliharaan tidak dilakukan.

Bagi tujuan itu, enam program utama akan dilaksanakan di bawah Memorandum Persefahaman yang ditandatangani.

Sementara itu, Menteri Perusahaan Perladangan dan Komoditi, Datuk Dr Mohd Khairuddin Aman Razali berkata, ke arah memperkukuh konservasi Harimau Malaya, Majlis Minyak Sawit Malaysia melalui Yayasan Pemuliharaan Hijau Minyak Sawit menyediakan dana RM3 juta untuk tempoh lima tahun.


Perbanyak guna tulisan jawi, promosi aspek budaya dan warisan

KUALA LUMPUR, 13 April- Syarikat korporat terutama Syarikat Milik Kerajaan (GLC), agensi kerajaan, Pihak Berkuasa Tempatan (PBT) serta kerajaan negeri diseru untuk memperbanyak penggunaan tulisan jawi. Perdana Menteri, Tan Sri Muhyiddin Yassin berkata, penggunaan tulisan jawi itu perlu dihidupkan semula termasuk dalam segmen papan tanda dan acara festival.

Tan Sri Muhyiddin berucap sempena Majlis Pelancaran Pameran Jiwa Bangsa, Seni Tonggak Budaya dan Buku Budi Asas Tamadun di Ibu negara.  Mengenai pameran itu, Tan Sri Muhyiddin berkata, ia merupakan satu langkah yang tepat dan perlu diperluas ke seluruh negara.  Ini bertepatan dengan Perkara 160 (2) Perlembagaan Persekutuan yang mentakrifkan Melayu itu hendaklah beragama Islam, bertutur secara lazim dalam bahasa Melayu dan mengamalkan adat istiadat Melayu.


2,000 umat Islam imarahkan Masjid Wilayah Persekutuan sempena malam 1 Ramadan

KUALA LUMPUR, 12 April - Kira-kira 2,000 umat Islam menunaikan solat sunat Tarawih secara berjemaah untuk kali pertama tahun ini di Masjid Wilayah Persekutuan, Kuala Lumpur.

Solat sunat Tarawih diimamkan oleh Syeikh Maswoad Ridwan.

Semua jemaah yang hadir mematuhi Prosedur Operasi Standard (SOP) yang ditetapkan dengan melakukan penjarakan fizikal satu meter, memakai pelitup separuh muka dan membawa sejadah sendiri dari rumah.


JAINJ pantau lokasi panas 'kaki ponteng puasa'

JOHOR BAHRU, 12 April - 15 lokasi kaki ponteng puasa di Johor Bahru dan Kulai akan dipantau Jabatan Agama Islam Negeri Johor.

Antaranya, restoran dan gerai makan yang berselindung atau menggunakan pintu belakang untuk beroperasi.

Exco Hal Ehwal Agama Islam negeri, Tosrin Jarvanthi berkata, van jenazah tidak akan digunakan bagi mengangkut individu terlibat tetapi tindakan undang-undang akan dikenakan terhadap mereka yang ditangkap tidak berpuasa.  20 penguatkuasa akan melakukan pemantauan dan mengambil tindakan kepada mereka yang terlibat.  Beliau menyatakannya selepas Perasmian Festival Sekolah Agama Angkat KPRJ-HOPE. Festival kali ketiga disertai 150 pelajar dari sembilan sekolah di Johor Bahru, Kulai dan Pontian.


COVID-19: Terengganu catat kadar kebolehjangkitan paling tinggi

KUALA LUMPUR, 12 April- Kadar kebolehjangkitan COVID-19 atau R naught (Rt) mengikut kes seharian di seluruh negara semalam kembali meningkat kepada 1.06.

Terengganu mencatatkan kadar kebolehjangkitan paling tinggi berbanding negeri lain iaitu 1.56.

RT merekodkan nilai sama iaitu 1.06 sebelum menurun kepada 1.03 pada Sabtu dan kembali kepada angka 1.06, semalam.

Berdasarkan data dikongsi di akaun rasmi Facebook Ketua Pengarah Kesihatan, Tan Sri Dr Noor Hisham Abdullah, hanya tiga negeri yang merekodkan RT di bawah satu iaitu masing-masing 0.96 di Pulau Pinang dan Pahang selain Johor 0.88.Nilai Rt terendah yang pernah direkodkan di negara ini ialah 0.81 pada 3 Mac lalu.Kementerian Kesihatan sebelum ini menjangkakan negara bakal mencapai kadar Rt kurang 1.0 menjelang Mei depan.


Treler hilang kawalan sebelum terbabas dan terbalik

BENTONG, 12 April- Pemandu dan kelindan lori maut selepas kenderaan dinaiki mereka terbabas dan terbalik di Kilometer 43.6 Lebuhraya Kuala Lumpur Karak, Bentong, semalam.Ketua Balai Bomba dan Penyelamat (BBP) Bentong, Mohd Zamri Abdul Ghani berkata, pihaknya menerima panggilan kecemasan berhubung kejadian yang melibatkan sebuah lori membawa muatan batu bongkah, kira-kira pukul 8.30 malam.

Menurut kenyataan, sebaik tiba di lokasi dengan kekuatan 11 anggota bersama tiga jentera, pihaknya mendapati dua mangsa lelaki tersepit di tempat duduk pemandu dan penumpang lori berkenaan. Tambahnya, lori yang dipandu seorang lelaki berusia 44 tahun bersama kelindan berusia 63 tahun itu dipercayai hilang kawalan sebelum terbabas dan melanggar penghadang besi di kiri jalan.  Pihaknya mengambil masa lebih satu jam untuk mengeluarkan kedua-dua mangsa sebelum operasi ditamatkan pukul 10.27 malam.  Kedua-dua mangsa kemudian disahkan meninggal dunia di lokasi dan dibawa ke Jabatan Perubatan Forensik Hospital Bentong untuk bedah siasat.  Kes disiasat mengikut Seksyen 41 (1) Akta Pengangkutan Jalan 1987.


65 lokasi Bazar Ramadan beroperasi di Kuala Lumpur

KUALA LUMPUR, 11 April - 65 lokasi Bazar Ramadan sudah diluluskan dan dijangka beroperasi di sekitar ibu kota bermula pukul 3.00 petang hingga 8.00 malam sepanjang bulan Ramadan ini.

Menurut kenyataan Dewan Bandaraya Kuala Lumpur (DBKL), daripada jumlah lokasi itu, 63 diselia penganjur bazar Ramadan manakala dua lagi tempat akan diselia DBKL.

Dalam kenyataan sama, DBKL memaklumkan, Bazar Aidilfitri yang sebelum ini beroperasi di Jalan Raja akan beroperasi semula di Lorong Tuanku Abdul Rahman (TAR) bermula 17 April hingga 12 Mei.

Melibatkan 208 penjaja, ia bakal beroperasi di belakang bangunan Kompleks Campbell sehingga ke susur keluar persimpangan Masjid India bermula pukul 10.00 pagi hingga 12.00 tengah malam.

Pengunjung bazar Ramadan diwajibkan mematuhi Prosedur Operasi Standard (SOP) ditetapkan Majlis Keselamatan Negara.

Selain berdepan kompaun, tindakan penutupan gerai Bazar Ramadan atau Bazar Aidilfitri terbabit akan dilaksana jika didapati ingkar SOP.


Kelantan batalkan kebenaran bazar Ramadan

KOTA BHARU, 11 April - Kerajaan Negeri Kelantan membatalkan kebenaran pembukaan bazar Ramadan dan Madinah Ramadan berikutan peningkatan mendadak kes COVID-19 yang membimbangkan di negeri itu.

Pengerusi Jawatankuasa Kerajaan Tempatan, Perumahan dan Kesihatan Negeri Dr Izani Husin berkata, kerajaan mengambil serius perkembangan tersebut.

Keputusan itu diambil demi menjaga kesihatan dan keselamatan rakyat.

Menurut beliau, penarikan balik itu termasuk operasi di pasar malam.  Malah, kesemua majlis anjuran kerajaan negeri turut dibatalkan kecuali mesyuarat penting.  Perkara itu diputuskan selepas mengambilkira peningkatan kes dalam masa tiga hari iaitu lebih 400 kes minggu lalu.

Beliau bagaimanapun berkata, operasi di restoran, hotel serta gerai jalanan masih dibenarkan namun perlu mengikut Prosedur Operasi Standard (SOP) yang ditetapkan oleh Majlis Keselamatan Negara.    Mengulas mengenai solat tarawih di masjid dan surau, perkara itu di bawah bidang kuasa Majlis Agama Islam dan Adat Istiadat Melayu Kelantan (MAIK).


Projek pembangunan Bandar Belia Komanwel di Tanjung Malim disambung semula

IPOH, 11 April - Projek pembangunan Bandar Belia Komanwel di Tanjung Malim akan disambung semula.  Jelas Menteri Besar Perak, Datuk Saarani Mohamad, projek berkenaan sebelum ini tergendala selepas tampuk pemerintahan kerajaan negeri beralih pada tahun 2018.

Usaha pembangunan projek tersebut akan mendapat kerjasama daripada Pihak Berkuasa Pelaksanaan Koridor Utara (NCIA) dan Wilayah Ekonomi Koridor Utara(NCER).

Beliau berkata demikian selepas Majlis Penyampaian Watikah Pelantikan Dewan Belia Negeri Perak Tahun 2021/2022 di Ipoh.  Sebelum ini, Tanjung Malim dirancang untuk dibangunkan sebagai Bandar Belia Komanwel pertama di dunia.


Ramadan: Bawa bekas sendiri ketika berbelanja

PERINGGIT, 11 April - Sepanjang Ramadan ini SWCorp akan menggiatkan usaha memberi kesedaran kepada orang ramai melalui kempen 'Hargai Makanan, Elakkan Pembaziran'.

Pengerusinya, Dr Daroyah Alwi berkata, orang ramai digalakkan untuk membawa bekas makanan sendiri ketika berbelanja di Bazar Ramadan.

Langkah itu juga secara tidak langsung dapat membantu mengurangkan jumlah penggunaan dan pembuangan plastik.

Beliau melancarkan program Mendaya Komuniti di Peringgit, Melaka.


Ramadan: Cari juadah halal, elak pembaziran

SEREMBAN, 11 April - Umat Islam ditegah melakukan pembaziran makanan terutamanya ketika Ramadan.

Mufti Negeri Sembilan, Datuk Mohd Yusof Ahmad menasihati umat Islam agar tidak berlebihan menyediakan juadah berbuka puasa yang boleh mendorong kepada pembaziran.

Dalam pada itu, beliau menegaskan umat Islam juga diwajibkan untuk mencari makanan yang halal dan tidak boleh memandang enteng kepada perkara tersebut.

Datuk Mohd Yusof ditemui pada Majlis Pelancaran Eizan's Bakery di Seremban 2.